Hina Sultan Selangor: Iman Mustaqim kena penjara 6 bulan

KUALA LUMPUR: Seorang lelaki yang juga pemilik akaun Facebook ‘Iman Mustaqim’ dihukum penjara enam bulan oleh Mahkamah Sesyen di sini hari ini atas pertuduhan memuat naik hantaran berbaur penghinaan terhadap Sultan Selangor.

Hakim Priscilla Hemamalini Nadarajan menjatuhkan hukuman penjara itu terhadap Mohamad Azlan Ibrahim, 47, selaku Orang Kena Saman (OKS) mengaku bersalah atas pertuduhan yang disabitkan ke atasnya.

Mahkamah turut memerintahkan hukuman penjara itu bermula dari tarikh jatuh hukum hari ini.

Sebelum prosiding pendakwaan bermula, Mohamad Azlan dilihat sempat membaca al-Quran.

Mengikut pertuduhan, Mohamad Azlan yang juga penganggur itu didakwa menerusi aplikasi Facebook dengan menggunakan nama profil “Iman Mustaqim” telah membuat dan memulakan penghantaran komunikasi yang jelik sifatnya dengan niat untuk menyakitkan hati orang lain pada 28 Ogos lalu (2023).

Hantaran itu kemudian dibaca di Pejabat Jabatan Siasatan Jenayah Komersial Bukit Aman pukul 11.37 pagi pada 29 Ogos lalu.

Berikutan pertuduhan itu dikemukakan mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah subseksyen 233(3) Akta yang sama.

Hukuman bagi seksyen itu memperuntukkan denda maksimum RM50,000 atau dipenjara selama tempoh tidak lebih setahun atau kedua-duanya.

Terdahulu tertuduh yang tidak diwakili peguam memohon hukuman ringan dengan alasan menjaga ibu yang sakit.

Bagaimanapun Timbalan Pendakwa Raya Abdul Malik Ayob memohon mahkamah mengenakan hukuman penjara dengan berhujah perbuatan tertuduh menghina institusi raja satu kesalahan yang serius.

Sementara itu, dalam prosiding sama tertuduh turut didenda RM10,000 selepas mengaku bersalah gagal memberi kata laluan kepada profil aplikasi Facebook “Iman Mustaqim” di lokap Ibu Pejabat Polis Daerah (IPD) Dang Wangi di sini pukul 11.25 pagi pada 31 Ogos lalu (2023).

Bagi kesalahan itu, pertuduhan dikemukakan mengikut Seksyen 249 Akta Komunikasi dan Multimedia 1998 (Akta 588) dan boleh dihukum dibawah Seksyen 242 Akta Komunikasi dan Multimedia 1998 (Akta 588) yang memperuntukkan denda tidak lebih RM100,000 atau dipenjarakan selama tempoh tidak melebihi dua tahun atau kedua-duanya.

Sekiranya tertuduh gagal membayar jumlah denda itu dia boleh dikenakan penjara tiga bulan.

Semalam Kosmo! melaporkan seorang lelaki tempatan yang mengendali akaun Facebook ‘Iman Mustaqim’ akan dihadapkan ke mahkamah ekoran perbuatannya memuat naik hantaran berbaur penghinaan terhadap Sultan Selangor.

Terdahulu, Kosmo! melaporkan polis menahan dua individu selepas dipercayai memuat naik hantaran di media sosial yang disyaki berbaur penghinaan terhadap institusi diraja.

Author

Media Variasi

View all posts

View all posts


Saya masih poster boy, calon PM BN – Ismail Sabri

BERA: “Saya masih lagi poster boy dan calon Perdana Menteri Barisan Nasional (BN) selepas PRU15 (Pilihan Raya Umum ke-15),” kata Datuk Seri Ismail Sabri Yaakob.

Perdana Menteri berkata pemilihan beliau sebagai calon jawatan utama pentadbiran kerajaan itu telah diputuskan secara jelas pada Persidangan Agung UMNO 2021 serta keputusan mesyuarat Majlis Tertinggi (MT) UMNO pada April lepas.

“Setakat ini tidak ada keputusan daripada MT UMNO yang mengatakan sebaliknya (tukar calon Perdana Menteri) dan baru-baru ini lebih 156 daraipada 190 Bahagian UMNO membuat usul mencadangkan saya sebagai calon Perdana Menteri.

“Perkara (keputusan sebagai calon Perdana Menteri) itu tidak ‘reversed’ dan tak ada mesyuarat (dalam parti) yang memutuskan sebaliknya (tukar calon Perdana Menteri), maka apa yang diputuskan sebelum ini kekal,” katanya.

Ismail Sabri berkata demikian pada sidang media selepas hadir di pusat penamaan calon bagi Parlimen Bera di Pusat Penamaan Calon Parlimen Bera di Dewan Konvesyen Majlis Daerah Bera, di sini hari ini.

Naib Presiden UMNO itu turut menafikan wujud surat akuan bersumpah bagi memilih calon Perdana Menteri selain beliau selepas pilihan raya, yang didakwa perlu ditandatangani setiap calon daripada UMNO, seperti yang tular di media sosial beberapa hari lepas.

Sebaliknya Ismail Sabri berkata surat yang ditandatangi calon yang terpilih untuk mewakili parti pada pilihan raya kali ini adalah untuk memastikan tiada yang bertindak melompat parti selaras dengan Akta Perlembagaan (Pindaan) (No.3) 2022 yang berkuat kuasa 5 Oktober lepas.

“Kalau dulu, surat itu adalah seperti surat peletakan jawatan kita sebagai Ahli Dewan Rakyat atau ADUN (Ahli Dewan Undangan Negeri) kalau kita melompat parti lain. Itu dulu, tapi sekarang sejak ada akta anti lompat parti, kita punya SD (surat akuan bersumpah) adalah berdasarkan akta itu,” katanya.

Ditanya mengenai spekulasi wujud kerjasama atau pakatan antara Presiden UMNO Datuk Seri Dr Ahmad Zahid Hamidi dengan ketua pembangkang Datuk Seri Anwar Ibrahim PRU15 untuk membentuk kerajaan selepas PRU15, Ismail Sabri secara ringkas berkata:

“Saya tak pasti… kita tak dengarlah perkara itu… spekulasi (timbul) macam-macam” katanya. – BERNAMA


Penyedia internet Starlink kini tersedia di setiap benua – Elon Musk

MOSCOW: Pengasas SpaceX Elon Musk pada Isnin berkata penyedia internet satelit Starlink kini tersedia di setiap benua, lapor Sputnik.

“Starlink kini aktif di semua benua, termasuk Antartika,” kata Musk di Twitter.

Starlink ialah rangkaian satelit generasi seterusnya yang direka untuk menyediakan akses internet jalur lebar di seluruh dunia. SpaceX melancarkan projek itu pada Februari 2018.

Rancangan awal adalah untuk melancarkan 12,000 satelit Starlink, tetapi syarikat itu memohon untuk melancarkan 30,000 satelit lagi pada 2019.

Pada Ahad, SpaceX melancarkan 54 lagi satelit Starlink ke orbit. Syarikat itu dilaporkan mempunyai lebih 2,300 satelit Starlink yang berfungsi di orbit dengan lebih 500,000 pelanggan aktif. – BERNAMA


SPRM siasat dana RM92.5 bilion didakwa diseleweng era Muhyiddin Yassin

PUTRAJAYA: Suruhanjaya Pencegahan Rasuah Malaysia (SPRM) mengarahkan siasatan terhadap dana kerajaan sebanyak RM92.5 bilion yang didakwa diseleweng ketika pentadbiran Tan Sri Muhyiddin Yassin sebagai Perdana Menteri.

Suruhanjaya itu hari ini menjelaskan, siasatan awal mendapati hanyat RM92.5 bilion membabitkan dana kerajaan manakala RM437.5 bilion bukan daripada kerajaan.

“Pihak Kementerian Kewangan sedang memperincikan pecahan tersebut dan akan menyerahkannya kepada SPRM pada minggu hadapan,” kata badan itu.

Kenyataan tersebut dikeluarkan selepas SPRM menerima butiran daripada Kementerian Kewangan mengenai pecahan dana pakej rangsangan ekonomi yang dibelanjakan kerajaan pada tahun 2020 dan 2021 berkaitan pengurusan Covid-19.

Anwar Ibrahim selepas mempengerusikan mesyuarat kabinet pertama pada 5 Disember mendakwa terdapat “pelanggaran” dalam pemberian kontrak berjumlah RM600 bilion tanpa tender.

Bagaimanapun, Perdana Menteri ke-10 itu tidak mendedahkan butiran lanjut.

Sementara itu, Muhyiddin pula mengatakan beliau tidak pasti bagaimana angka itu boleh timbul dan berkemungkinan pengkritiknya terkeliru dengan peruntukan RM530 bilion dalam pakej rangsangan ekonomi.

Katanya, daripada keseluruhan RM530 bilion itu, sebahagian besarnya tidak melibatkan perbelanjaan kerajaan kerana ia termasuk pengeluaran wang Kumpulan Wang Simpanan Persekutuan (KWSP), moratorium bayaran pinjaman bank dan jaminan kerajaan untuk pinjaman syarikat.

Kontroversi mengenai penggunaan dana kecemasan ketika berdepan pandemik Covid-19 itu pernah dibangkitkan oleh bekas ketua menteri Melaka, Adly Zahari pada 15 November lepas.

SPRM akan memanggil Muhyiddin, bekas Menteri Kesihatan, Khairy Jamaluddin dan Menteri Perdagangan Antarabangsa dan Industri, Tengku Zafrul Tengku Abdul Aziz untuk memberi keterangan berhubung isu berkenaan.

Author

Tun Puteh Wanti

View all posts

View all posts


Pemain industri makanan perlu kerjasama jayakan pelaksanaan Menu Rahmah

KUALA LUMPUR: Pengusaha makanan dan minuman perlu bekerjasama dalam menjayakan seruan kerajaan untuk mengurangkan kos sara hidup menerusi pelaksanaan Program Menu Rahmah.

Penasihat Pertubuhan Sahabat Tomyam Prihatin SeMalaysia (Sahabat Tomyam), Che Mamad Che Mod berkata, pemain industri makanan tidak harus memikirkan keuntungan semata-mata, sebaliknya cara meringankan beban yang ditanggung golongan berpendapatan rendah, termasuk B40 dan asnaf.

“Kita (Sahabat Tomyam) menjayakan program ini dengan kerajaan supaya rakyat yang sedang mengalami kesusahan hidup dapat mengalas perut dengan menu yang lengkap pada harga yang berpatutan,” katanya sebagai tetamu dalam program ‘Malaysia Petang Ini: Menu Rahmah Bantu Rakyat Jimat’ terbitan Bernama TV hari ini.

Dalam pada itu, beliau berkata, Sahabat Tomyam sedang menyelaras pelancaran pelaksanaan Menu Rahmah oleh ahli pertubuhan itu di seluruh negara.

Katanya, penyertaan bukan secara paksa tetapi amat dialu-alukan.

“Untuk peringkat awal dijangkakan 500 atau 600 restoran (milik ahli Sahabat Tomyam) di seluruh Malaysia akan menawarkan Menu Rahmah,” katanya.

Sebelum ini, Program Menu Rahmah dilancarkan oleh Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub pada 31 Januari lepas, dengan tujuh persatuan restoran termasuk Sahabat Tomyam terlibat dalam program itu. – BERNAMA


Nahas Elmina: Polis sah identiti semua mangsa

KLANG: Polis mengesahkan kesemua 10 identiti mangsa yang terlibat dalam tragedi sebuah pesawat ringan di Persiaran Elmina, Shah Alam pada Khamis lalu selepas proses forensik dan pengecaman selesai pada tengah malam tadi.

Ketua Polis Selangor, Datuk Hussein Omar Khan berkata, proses pengecaman kira-kira 200 cebisan anggota badan dikenalpasti melalui cap jari, pengesanan asid deoksiribonukleik (DNA) dan laporan odontologi (pergigian).

Menurutnya, proses pengecaman tersebut dilakukan oleh Jabatan Perubatan Forensik, Hospital Tengku Ampuan Rahimah (HTAR) dan Jabatan Kimia Malaysia.

“Polis bersama pihak hospital dan Jabatan Kimia Malaysia selesai proses bedah siasat dan ujian DNA, kita pun terima hampir kesemua sampel dihantar sebelum ini dan putuskan semalam malam (malam tadi) yang semua mangsa terlibat dalam nahas sudah dikenal pasti dan bersedia untuk diserahkan kepada wakil keluarga pada pagi ini.

“Kedua, saya juga mengesahkan tiada lagi mana-mana individu terlibat dan terkorban dalam nahas tersebut, hanya 10 orang sahaja. Lapan daripada mereka ada dalam pesawat, dua di atas jalan raya,” katanya dalam sidang akhbar, hari ini.

Beliau menambah, jenazah boleh dituntut oleh waris dan pengurusannya dilaksanakan dengan bantuan Jabatan Agama Islam Selangor (JAIS) di Masjid Jamek Al-Rahimiah tidak jauh dari HTAR.

Khamis lalu, sekurang-kurangnya 10 warga tempatan maut dalam nahas sebuah pesawat ringan jenis Beechcraft Model 390 (Premier 1) pada pukul 2.40 petang di Persiaran Elmina, Seksyen U16, di sini, yang dalam perjalanan dari Langkawi, Kedah menuju ke Lapangan Terbang Sultan Abdul Aziz Shah, Subang.

Bagaimanapun, pesawat terbabit terputus hubungan dengan menara kawalan sebaik sahaja mendapat kebenaran untuk mendarat di lapangan terbang berkenaan.

Mangsa yang berada dalam pesawat seramai lapan orang terdiri daripada enam lelaki termasuk Ahli Dewan Undangan Negeri (ADUN) Pelangai, Datuk Seri Johari Harun serta dua anak kapal termasuk seorang juruterbang.

Sementara dua lagi merupakan penunggang motosikal dan pemandu kereta yang kebetulan berada di Persiaran Elmina berhampiran susur masuk Lebuhraya Koridor Guthrie (GCE) dari arah Denai Alam.

Dalam pada itu, beliau menjelaskan polis menerima keterangan daripada orang awam terutama pemilik rakaman video daripada kamera papan pemuka (dash cam) yang merakam insiden sama adan melalui Persiaran Elmina atau Lebuhraya Koridor Guthrie.

“Ada beberapa yang dash cam owner yang tampil dan memberi keterangan. Saya minta kalau ada saksi-saksi yang hendak beri keterangan, kita boleh menguatkan dan melengkapkan siasatan

“Dalam kesempatan ini juga, kami semua petugas mengucapkan takziah kepada waris-waris mangsa yang terlibat dalam nahas,” ujarnya.

Katanya lagi, polis menjalankan siasatan dan mengklasifikasikan status mangsa yang terkorban sebagai kematian mengejut, sementara siasatan lanjut pula akan dilakukan oleh Biro Siasatan Kemalangan Udara (BSKU). – UTUSAN

Authors

Media Variasi

View all posts

Diyana Rahip

View all posts

View all posts

View all posts


Hampir 1,000 orang sertai demonstrasi bantah ahli politik Sweden bakar Quran

KUALA LUMPUR: Kira-kira lebih 1,000 orang telah menyertai himpunan ‘Demonstrasi Solidariti Bantahan Penghinaan Agama Islam oleh Ahli Politik Sweden’ anjuran PAS pada Jumaat.

Perkara itu disahkan Ketua Penerangan Dewan Pemuda PAS, Khairul Nadzir Helmi Azhar selepas beliau bersama tiga orang wakil menyerahkan memorandum bantahan tindakan ahli politik tersebut di Kedutaan Sweden.

“Himpunan pada hari ini disertai hampir 1,000 orang yang telah disusun hampir dua hingga tiga hari sebelum dan datang dari seluruh negara, dari Gelugor sehingga ke Perlis, ada juga yang datang dari Sabah dan Sarawak.

“Kita menyatakan bantahan kita terhadap seorang ahli politik haluan kanan ekstrem di Sweden yang telah membakar al-Quran, kita menyatakan kebencian kita terhadap perbuatan tersebut.

“Dan kita juga merasakan bertanggungjawab daripada pihak kami sama ada daripada parti politik Perikatan Nasional (PN); PAS, Bersatu, Gerakan dan seluruh komponen parti, dan juga pertubuhan-pertubuhan bukan kerajaan (NGO) yang hadir termasuklah mahasiswa,” katanya.

Himpunan tersebut bermula selepas para peserta selesai menunaikan solat Jumaat di Masjid As-Syakirin KLCC dan terus bergerak dari situ menuju ke bangunan Kedutaan Sweden.

Satu memorandum membantah tindakan ahli politik Sweden tersebut juga telah dihantar di Kedutaan Sweden oleh gerakan himpunan tersebut yang diwakili Khairul Nadzir; Ketua Penerangan Armada Bersatu, Mohd Ashraf Mustaqim; selebriti, Caprice dan wakil Gabungan Mahasiswa Islam Se-Malaysia (GAMIS), Asyriq.

Turut kelihatan hadir demonstrasi ialah Ahli Parlimen Pasir Mas merangkap Ketua Pemuda PN dan Dewan Pemuda PAS, Ahmad Fadhli Shaari serta Timbalan Pengerusi PN, Datuk Seri Ahmad Faizal Azumu.

Author

Faridah Amiratul

View all posts

View all posts


Johor dilanda banjir: 1,591 mangsa dipindahkan ke 21 PPS di empat daerah

JOHOR BAHRU: Tidak sampai sebulan, Johor kembali banjir di empat daerah melibatkan pemindahan 1,591 mangsa ke 21 pusat pemindahan sementara (PPS) setakat 8 pagi ini, susulan hujan lebat yang berterusan sejak pagi semalam.

Jawatankuasa Pengurusan Bencana Negeri (JPBN) menerusi kenyataan memaklumkan enam PPS masing-masing di daerah Segamat, Kluang dan Johor Bahru selain tiga PPS di Kota Tinggi, dibuka secara berperingkat mulai 10.30 malam tadi sehingga 3.20 pagi tadi.

“Seramai 209 keluarga terjejas banjir di Segamat, 162 keluarga di Kluang, 131 keluarga di Johor Bahru dan 32 keluarga di Kota Tinggi,” kata jawatankuasa itu.

Sementara itu, menurut Jabatan Meteorologi Malaysia, hujan sangat lebat pada tahap bahaya dijangka berterusan sehingga esok membabitkan semua 10 daerah di negeri itu.

Selain itu, beberapa sungai di Johor telah melepasi paras bahaya iaitu Sungai Segamat (Segamat) yang merekodkan bacaan 38.32 meter (m); Sungai Lenik (Segamat) 13.74m; Sungai Lenik, Ladang Chaah (Segamat) 6.73m; Sungai Kahang, Kampung Contoh (Kluang) 15.49m; dan Sungai Sayong, Kampung Murni Jaya (Kulai) di paras 18.93m.

Turut melepasi paras bahaya ialah Sungai Skudai, Kampung Separa (Kulai) 18.8m; Sungai Pontian Besar, Kampung Melayu Bukit Batu (Kulai) 12.01m; Sungai Pulai, Kampung Ulu Pulai (Pontian) 2.85m; Sungai Skudai, Kampung Laut (Johor Bahru) 5.6m dan Sungai Skudai, Kampung Pasir (Johor Bahru) 1.05m. – BERNAMA


PM ke-10 masih jadi tanda tanya

KUALA LUMPUR: [KEMASKINI] Pengerusi Pakatan Harapan (PH), Datuk Seri Anwar Ibrahim memaklumkan sehingga kini Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah masih belum membuat sebarang keputusan berhubung pelantikan Perdana Menteri ke-10 Malaysia.

“Beri sedikit masa untuk Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk membuat pertimbangan bagi memutuskan keputusan secara muktamad,” katanya ketika ditemui media di hadapan pintu 2 Istana Negara, hari ini.

Sebelum ini, stesen Channel News Asia (CNA) melaporkan Anwar dilantik sebagai Perdana Menteri interim.

Difahamkan maklumat berkenaan dipetik menerusi sumber rapat dengan Anwar yang memaklumkan Anwar perlu memperolehi majoriti di Dewan Rakyat.

Author

Diyana Rahip

View all posts

View all posts


Malaysia kecam sekeras-kerasnya serangan bom di Masjid Peshawar

PUTRAJAYA: Malaysia mengecam sekeras-kerasnya serangan bom bunuh diri ke atas sebuah masjid di Police Lines, Peshawar di wilayah Khyber Pakhtunkhwa, Pakistan pada Isnin.

Menurut Kementerian Luar (Wisma Putra) dalam satu kenyataan pada Rabu, Malaysia menzahirkan ucapan takziah dan simpati kepada keluarga mangsa, rakyat dan kerajaan Pakistan.

Malaysia juga mengulangi pendirian menolak sebarang tindakan keganasan dalam semua bentuk dan manifestasi.

“Kami bersolidariti bersama saudara dan saudari Pakistan dalam memerangi ancaman keganasan dan kami menyeru agar pelaku jenayah kejam ini dibawa ke muka pengadilan,” menurut kenyataan itu.

Kementerian, menerusi Suruhanjaya Tinggi Malaysia di Islamabad terus memantau dengan teliti perkembangan terkini insiden itu di samping berhubung dengan pihak berkuasa tempatan bagi mendapatkan maklumat terkini.

Suruhanjaya tinggi turut menasihatkan rakyat Malaysia di Pakistan supaya sentiasa berwaspada, manakala orang ramai yang memerlukan sebarang bantuan, boleh menghubungi talian (+92 5120 2900) atau e-mel mwislamabad@kln.gov.my.

Angka kematian akibat insiden pengeboman itu meningkat kepada 100  nyawa susulan lebih banyak mayat ditemukan dalam runtuhan masjid pada Selasa.

Pengebom bunuh diri disyaki menyasarkan anggota polis wilayah Khyber Pakhtunkhwa.

Masjid berkenaan terletak di zon keselamatan tinggi, termasuk membabitkan pelbagai unit keselamatan seperti Polis Ibu Kota, Polis Simpanan Sempadan, Pasukan Polis Elit dan jabatan anti keganasan.

Lebih 220 jemaah cedera dalam letupan itu, dan kebanyakan mangsa adalah anggota polis. – BERNAMA


Ifedayo kembali ke Liga Malaysia bersama Kedah Darul Aman FC

PASUKAN Sang Kenari hari ini mengumumkan kehadiran penyerang baharu mereka iaitu Ifedayo Olusegun. Pemain yang tidak tidak asing dengan Liga Malaysia itu mahu menjadikan Kedah Darul Aman FC (KDA) sebagai medan terbaik untuk dirinya.

Pemain yang berasal dari Nigeria dan memiliki pasport Bahrain dijangka akan membuat debut pertamanya pada aksi menentang PDRM FC di Stadium MBPJ pada 9 Julai ini kerana jendela perpindahan pemain Liga Malaysia bagi pendaftaran pemain akan dibuka pada 5 Julai.

Dengan rekod 70 gol dalam 73 penampilan bersama 3 pasukan Liga Super sebelum ini iaitu Felda United, Melaka dan Selangor, meletakkan beliau antara penjaring berbahaya dalam sejarah Liga Malaysia.

Pasukan KDA pasti menagih taring berbisa dari Ifedayo kerana pemain ini telah merekodkan 70 gol dalam 73 penampilan bersama tiga pasukan berbeza dalam saingan Liga Super Malaysia.

Musim paling gemilang buat Ifedayo adalah ketika mewakili pasukan Selangor pada musim 2019 hingga 2020.

Ketika mewakili Selangor, Ifedayo berjaya memenangi anugerah Kasut Eman dua tahun berturut-turut, 12 gol pada musim 2010 dan 26 gol pada musim 2021.

Selain Selangor, Ifedayo juga pernah mewakili pasukan Felda United dan Melaka United.

Author

Muhammad Nor Fadzly Mahat

View all posts

View all posts


UNDIAN

Adakah anda mengibarkan Jalur Gemilang di kediaman atau kenderaan anda sempena sambutan Hari Kebangsaan?

Ya (83%, 5 Votes)
Tidak (17%, 1 Votes)

Total Voters: 6

Author

Admin-MV

View all posts

View all posts


Perlu runding dengan UMNO jika ahli dipecat ingin sertai Amanah – Salahuddin

JOHOR BAHRU: Parti Amanah perlu berunding dengan UMNO terlebih dahulu jika terdapat mana-mana individu yang dipecat daripada UMNO ingin menyertai parti itu.

Timbalan Presidennya, Datuk Seri Salahuddin Ayub berkata, langkah itu wajar dilakukan demi keharmonian Pakatan Harapan (PH) dan Barisan Nasional, yang kini bekerjasama dalam kerajaan perpaduan.

“Kita kena libat urus dahulu dengan UMNO, berjumpa dan berunding kalau kita rasa perlu. Macam ingin bertunang, mesti kita runding dahulu, bagaimanapun (rundingan) hanya dibuat kalau perkara itu berlaku,” katanya.

Salahuddin yang juga Pengerusi PH Johor berkata demikian kepada pemberita pada majlis sambutan Tahun Baharu Cina 2023 PH Johor, yang turut dihadiri oleh Pengerusi DAP, Johor Liew Chin Tong dan Pengerusi PKR, Johor Syed Ibrahim Syed Noh.

Bulan lepas UMNO memecat keahlian beberapa individu termasuk Ahli Majlis Tertinggi (MT), Tan Sri Noh Omar dan bekas Ketua Pemuda, Khairy Jamaluddin atas sebab pelanggaran disiplin parti.

Terdahulu Salahuddin yang merupakan Menteri Perdagangan Dalam Negeri dan Kos Sara Hidup menerima 400 keahlian baharu Amanah kawasan Pulai, dan menurutnya penyertaan mereka dapat membantu memantapkan serta memperkuatkan parti Amanah. – BERNAMA


Hakim berang tunggu Siti Bainun, peguam

KUALA LUMPUR: Hakim Mahkamah Sesyen hari ini berang susulan pengasas Rumah Bonda, Siti Bainun Ahd Razali dan peguamnya tidak berada di mahkamah pada perbicaraan kes yang ditetapkan pada 9.30 pagi.

Hari ini Siti Bainun menyambung keterangannya pada prosiding membela dirinya atas pertuduhan mengabai dan menganiaya seorang remaja perempuan sindrom Down yang dikenali sebagai Bella di hadapan Hakim Izralizam Sanusi.

Di awal prosiding, Izralizam bertanyakan kepada pembantu peguam, Siti Zulaikha Zulkifli yang berada dalam bilik bicara mahkamah di mana peguam Mohammad Farhan Maaruf.

“Peguam bela di mana? Semalam saya telah tetapkan pukul berapa? 9.30 pagi betul? Awak ingatkan sikit anak guam awak (Siti Bainun). Dia adalah Orang Kena Tuduh (OKT), semalam lambat, hari ini lambat.”

Siti Zulaikha kemudian memaklumkan Siti Bainun sudah tiba di mahkamah namun dia mungkin pergi ke tandas.

Ketika ini Siti Bainun dilihat memasuki galeri awam dan hakim itu meminta Siti Bainun memasuki kandang tertuduh.

Izralizam: “OKT (Orang Kena Tuduh), kamu pergi mana tadi? Saya sudah kata semalam kes bermula pada 9.30 pagi. Kenapa kamu keluar. Sepatutnya kamu berada dalam mahkamah. Saya dah masuk, timbalan pendakwa raya dah masuk, kenapa kamu tidak boleh?

Siti Bainun: “Saya ada dekat luar. Jawab panggilan. Saya tidak dengar mahkamah sudah bermula.”

Hakim itu kemudiannya mengingatkan semua pihak supaya menetapi masa.

Semasa prosiding hari ini juga Izralizam menegaskan bahawa tiada isu yang boleh memperjudiskan Siti Bainun dalam prosiding membela dirinya itu.

Beliau berkata walaupun Siti Bainun, 31, mempunyai hak untuk melantik, memilih dan menukar peguam namun penukaran peguam di saat akhir semasa tarikh perbicaraan ditetapkan telah menjejaskan perjalanan kes itu di mahkamah.

“Saya ingin memberi peringatan kepada peguam, supaya berhati-hati dalam mengemukakan hujahan dan pernyataan yang merujuk kepada dakwaan bahawa tertuduh seolah-olah tidak diberikan peluang menjawab hujahan pendakwaan dan seolah-seolah diprejudiskan ketika perbicaraan pembelaan dijalankan kerana Siti Bainun tidak diwakili peguam.

“Saya percaya ia merujuk kepada tarikh perbicaraan pada 26 dan 27 Januari lepas kerana pada tarikh itu peguam tiada selepas menarik diri daripada mewakili Siti Bainun. Untuk ingatan peguam, pada dua tarikh itu, saya hanya mengarahkan tertuduh membaca pernyataan saksi dan pernyataan saksi tambahan yang tidak dibantah oleh pihak pendakwaan,” katanya sebelum perbicaraan kes Siti Bainun itu bemula.

Semalam, Siti Bainun melantik semula peguam Mohammad Farhan untuk mewakilinya dalam prosiding membela diri selepas peguam itu dan empat peguam lain menarik diri daripada mewakili tertuduh.

Sementara itu, Izralizam berkata, pernyataan saksi tersebut telah disediakan oleh lima peguam yang mewakili Siti Bainun sebelum ini termasuk Mohammad Farhan dan ia telah diserahkan kepada Timbalan Pendakwa Raya mengikut prosedur yang ditetapkan.

“Saya percaya kamu (Mohammad Farhan) sebahagian daripada peguam yang sediakan pernyataan saksi-saksi itu. Jadi, tiada isu yang boleh memprejudiskan tertuduh kerana pernyataan yang dibantah pendakwaan, saya tangguh sehingga tertuduh diwakili peguam. Saya telah berulang kali menyatakan perkara itu kepada tertuduh (Siti Bainun) dan pada 27 Jan lepas, Siti Bainun telah selesai membaca pernyataan saksi yang tidak dibantah,” kata Izralizam.

Selain itu, Izralizam memberi amaran kepada Siti Bainun bahawa mahkamah telah merekodkan wanita itu telah tiga kali melantik peguam dan meminta supaya Siti Bainun mematuhi serta menghormati arahan mahkamah itu.

Perbicaraan bersambung petang ini. – BERNAMA


Khir Toyo terima amaran Lembaga Disiplin UMNO

CYBERJAYA: Lembaga Disiplin UMNO memberi amaran keras terhadap bekas Menteri Besar Selangor, Dr Mohamad Khir Toyo selepas didapati bersalah atas tohmahan dan penghinaan terhadap Ketua UMNO Bahagian Sungai Besar, Datuk Seri Jamal Yunos.

Pengerusinya, Datuk Mohd Hafarizam Harun berkata, Mohamad Khir didapati berbuat demikian menerusi kenyataannya antara 1, 5 dan 8 Mac.

“Tindakan Dr Khir yang melemparkan tohmahan dan memburuk-burukkan calon lain dalam tempoh pemilihan parti UMNO adalah perbuatan tidak menjaga nama baik dan maruah parti,” katanya seperti dilapor Sinar Harian.

Pada 8 Mac, Mohamad Khir didakwa melemparkan dakwaan dan tohmahan terhadap Jamal kerana ingin mempertahankan jawatan Ketua UMNO Bahagian Sungai Besar meskipun telah kalah 7,000 undi pada Pilihan Raya Umum ke-15 (PRU15).

Pertuduhan kedua pada 5 Mac pula menyaksikan beliau membuat kenyataan terbuka mengeji dan menghina Jamal dalam kenyataan yang bertajuk ‘Amalan gangsterisme rugikan UMNO’.

Sementara itu, dakwaan yang dilemparkan Mohamad Khir pada 1 Mac adalah kerana membuat kenyataan terbuka bertajuk ‘Khir Toyo Buat Kemunculan Semula, Mahu Bantu Anak Muda Sungai Besar’ dengan niat mendapatkan sokongan perwakilan UMNO Bahagian Sungai Besar.

Bagaimanapun Mohd Hafarizam mengatakan, Mohamad Khir boleh berbuat rayuan sekiranya tidak berpuas hati dengan hukuman itu.

“Sekiranya Dr Khir Toyo tidak berpuas hati dengan hukuman lembaga disiplin seperti di atas, selaras dengan Fasal 20.6 Perlembagaan UMNO, beliau bolehlah merayu kepada Majlis Kerja Tertinggi (MKT),” ujarnya.

Author

Diyana Rahip

View all posts

View all posts


Sultan Selangor titah ambil tindakan terhadap pemfitnah 200 sekolah tahfiz diarah tutup

SHAH ALAM: Sultan Selangor, Sultan Sharafuddin Idris Shah bertitah, fitnah mengatakan lebih 200 buah sekolah tahfiz di Selangor telah diarahkan tutup amat tidak bertanggungjawab dan amat dikesali.

Titah baginda, fitnah sebegini secara tidak langsung merisaukan ibu bapa dan boleh menghakis kepercayaan orang ramai terhadap institusi agama dan pihak berkuasa agama khususnya di negeri ini.

Baginda juga mahu golongan berkenaan segera memberhentikan perbuatan khianat dan tidak bertanggungjawab itu.

“Beta mohon pihak polis segera mengesan kumpulan pemfitnah ini dan mengambil tindakan undang-undang terhadap mereka,” titah baginda.

Sultan Selangor bertitah langkah pemutihan perlu diambil terhadap sekolah-sekolah agama dan tahfiz swasta dan persendirian yang tidak berdaftar dengan mengarahkan pendaftaran dibuat bagi memastikan sekolah-sekolah ini adalah selamat dari segi ciri-ciri keselamatannya dan mempunyai suasana pembelajaran yang selesa untuk para pelajar menimba ilmu.

Sultan Selangor bertitah demikian pada Mesyuarat Majlis Kebangsaan Bagi Hal Ehwal Agama Islam Malaysia (MKI) Kali ke-70 di Masjid Sultan Salahuddin Abdul Aziz Shah, di sini pada Isnin, lapor Bernama.

Hadir sama Perdana Menteri Datuk Seri Anwar Ibrahim yang juga Timbalan Pengerusi Majlis itu.

MKI turut membincangkan isu penggunaan kalimah Allah oleh orang bukan Islam dengan menggariskan panduan yang lengkap dan komprehensif.

Sultan Selangor yang juga Pengerusi MKI, bertitah penggunaan kalimah Allah oleh orang bukan Islam adalah isu yang sensitif dalam kalangan umat Islam di Malaysia serta melibatkan penggunaan kalimah Allah oleh sebahagian orang Kristian di Sabah dan Sarawak perlu dikaji dan diteliti dengan mendalam dan dimuktamadkan segera dengan penuh hikmah dan tanggungjawab.

“Segala keputusan yang dicapai oleh MKI berkaitan isu kalimah Allah ini nanti akan diangkat kepada Majlis Raja-Raja pada mesyuaratnya yang akan datang, dan dengan itu satu dasar berhubung penggunaan kalimah Allah oleh orang bukan Islam di negara ini dimuktamadkan,” titah baginda.

Author

Media Variasi

View all posts

View all posts


Sekolah di Jepun beri pinjam skuter elektrik kepada pelajar

KAGOSHIMA: Sebuah sekolah tinggi di barat daya Jepun menjalankan pengujian satu sistem untuk meminjamkan skuter elektrik kepada pelajar.

Inisiatif berkenaan dilaksanakan bagi memudahkan perjalanan mereka ke sekolah, lapor portal, The Mainichi.

Pada masa sama, usaha yang dibangunkan Sekolah Tinggi Okinoerabu yang terletak di Kepulauan Amami itu turut bertujuan bagi mengurangkan kos dan pelepasan gas karbon dioksida ke atmosfera Bumi.

Pelaksanaan itu merangkumi pengujian sistem pemberian pinjaman 10 skuter kepada pelajar yang berminat dengan setiap seorang diberi pinjam sebuah skuter selama sebulan sehingga Mac tahun depan.

Malahan, sekolah berkenaan turut tersenarai dalam kawasan utama untuk penyahkarbonan oleh Kementerian Alam Sekitar pada April lalu.

Pelaksanaan itu disifatkan dapat memajukan inisiatif dalam mencapai matlamat sifar karbon menjelang tahun fiskal 2030 sekali gus mendahului sasaran kerajaan Jepun pada tahun 2050.

Author

Diyana Rahip

View all posts

View all posts


Bantuan Khas Kewangan Aidilfitri 2023 dibayar pada 17 April

PUTRAJAYA: Bantuan Khas Kewangan Aidilfitri (BKKA) 2023 sebanyak RM700 kepada penjawat awam yang layak serta RM350 kepada pesara kerajaan akan dibayar pada 17 April ini.

Perkara itu dimaklumkan Ketua Pengarah Perkhidmatan Awam, Datuk Dr Zulkapli Mohamed dalam satu surat edaran “Bantuan Khas Kewangan Aidilfitri Tahun 2023” bertarikh 23 Mac.

Mereka yang layak mendapat BKKA 2023 ialah pegawai perkhidmatan awam gred 56 dan ke bawah yang masih berkhidmat pada 17 April.

Pegawai lantikan tetap, sementara dan ‘Contract of Service’ (COS), pegawai yang bercuti bergaji penuh, pegawai yang bercuti separuh gaji, pegawai yang bercuti tanpa gaji serta pegawai yang dipinjamkan termasuk ke agensi yang diasingkan pengurusan saraannya turut layak menerima BKKA 2023.

BKKA 2023 turut dibayar kepada pegawai lantikan MySTEP yang masih berkhidmat pada 17 April  dan dilantik sebelum 17 April, guru interim, pemandu yang dilantik sendiri oleh pegawai Gred Jawatan Utama B dan ke atas, serta Gred Khas A dan ke atas yang layak pemandu tetapi tidak disediakan pemandu oleh jabatannya, serta pemandu yang dilantik sendiri oleh anggota pentadbiran serta hakim dan Pesuruhjaya Kehakiman.

Menurut surat edaran itu, pesara yang sedang menerima pencen termasuk penerima pencen terbitan di bawah undang-undang pencen serta pesara Kumpulan Wang Simpanan Pekerja (KWSP) yang bersara daripada perkhidmatan awam apabila mencapai opsyen umur persaraan paksa atau bersara atas sebab kesihatan pada, atau sebelum 17 April 2023 akan dibayar RM350.

“Pesara dan veteran yang dilantik semula secara lantikan tetap, sementara serta COS dan masih berkhidmat pada 17 April layak dibayar RM700,” menurut surat edaran itu yang turut menyatakan pembayaran sebanyak RM350 akan dibuat Jabatan Perkhidmatan Awam (JPA)/Jabatan Hal Ehwal Veteran ATM (JHEV) dan bakinya RM350 dibayar oleh jabatan yang menempatkan pegawai sedang berkhidmat.

Menurut surat edaran itu, pegawai perkhidmatan awam yang meninggal dunia pada 17 April 2023 layak diberi BKKA 2023 sebanyak RM700.

BKKA 2023 tidak layak diberikan kepada pegawai dalam kumpulan pengurusan tertinggi dan setaraf termasuk pegawai yang memangku, dipinjam atau tukar sementara dan penempatan khas ke Gred Jawatan Utama/Gred Khas.

Juga tidak layak ialah pegawai yang dikenakan hukuman tatatertib buang kerja atau turun pangkat dalam tempoh 1 Jan hingga 17 April 2023, pegawai yang ditamatkan perkhidmatan demi kepentingan awam dalam tempoh 1 Jan hingga 17 April 2023, pegawai yang meletak jawatan dalam tempoh 1 Jan hingga 17 April 2023 serta pegawai berpencen yang melepaskan hak pencen kerana menyertai badan berkanun yang diasingkan saraan.

“Pegawai yang ditahan kerja, digantung kerja atau surat pertuduhan telah dikeluarkan pihak berkuasa tatatertib akan ditangguhkan pemberian BKKA 2023 ini,” menurut surat edaran itu.

Pegawai hanya layak dibayar setelah dibebaskan daripada pertuduhan tatatertib atau dikenakan hukuman selain buang kerja atau diturunkan pangkat. – BERNAMA


Kes rasuah projek: Rosmah bersalah ketiga-tiga pertuduhan

KUALA LUMPUR: Mahkamah Tinggi di sini hari ini mendapati Datin Seri Rosmah Mansor bersalah atas ketiga-tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.

Hakim Mohamed Zaini Mazlan berkata pihak pendakwaan berjaya membuktikan kes tanpa keraguan munasabah terhadap Rosmah.

Rosmah, 70, dituduh meminta RM187.5 juta dan dua pertuduhan menerima rasuah berjumlah RM6.5 juta daripada Saidi Abang Samsudin, yang ketika itu pengarah urusan Jepak Holdings Sdn Bhd melalui bekas pembantunya Datuk Rizal Mansor sebagai ganjaran membantu Jepak Holdings memperoleh projek bernilai RM1.25 bilion itu.

Pada 18 Feb tahun lepas, isteri bekas Perdana Menteri Datuk Seri Najib Tun Razak itu diperintah membela diri terhadap ketiga-tiga pertuduhan tersebut selepas pihak pendakwaan berjaya membuktikan kes prima facie terhadap beliau.

Setelah memanggil dua saksi iaitu tertuduh sendiri dan bekas Pengarah Bahagian First Lady of Malaysia (FLOM) Datuk Seri Siti Azizah Sheikh Abod, pihak pembelaan menutup kes pada 23 Feb lepas. – BERNAMA


Cium trofi ‘World Cup’, FIFA siasat Salt Bae

SEORANG chef selebriti dari Turkey, Salt Bae atau nama sebenarnya Nusret Gokce kini di bawah siasatan badan induk bola sepak dunia (FIFA).

FIFA kini sedang menyiasat bagaimana chef selebriti itu mendapat akses ke dalam padang.

Perkara itu berikutan tular beberapa gambar dan video menampakan Salt Bae yang bukan sahaja memegang trofi serta bergambar dengan beberapa pemain Argentina yang sedang meraikan kemenangan selepas tamat perlawanan akhir Piala Dunia Qatar 2022 di Stadium Lusail malah merampas trofi Piala Dunia tersebut daripada pemain dan menciumnya tanpa rasa malu.

FIFA mendapat kritikan yang sangat meluas sejurus tular gambar Salt Bae selepas penyampaian trofi itu.

Sejurus kejadian itu, FIFA telah mengeluarkan kenyataan berkata, “Berikutan semakan, FIFA sedang melakukan siasatan bagaimana individu mendapat akses yang tidak sepatutnya ke padang selepas majlis penutupan di stadium Lusail pada 18 Disember.”

Sebelum ini, Salt Bae pernah berkongsi gambar di laman Instagram miliknya bersama Presiden FIFA, Gianni Infantino dan beberapa pemain legenda seperti Roberto Carlos dan Cafu.

Author

Muhammad Nor Fadzly Mahat

View all posts

View all posts


Iran perkenal  teknologi baharu terapi gen untuk rawat kanser darah

TEHRAN: Saintis perubatan Iran memperkenal teknologi baharu yang berasaskan terapi gen untuk merawat pesakit kanser darah.

Seorang pegawai dari Pejabat Presiden Iran bagi Sains dan Teknologi pada Selasa berkata penyelidik mengambil masa kira-kira tujuh tahun untuk membangunkan kaedah terapi gen baharu bagi merawat kanser darah.

Agensi berita republik Islam (IRNA) melaporkan Amir Ali Hamidieh berkata kadar kejayaan rawatan itu hampir 70 peratus.

Sebuah syarikat permulaan Iran telah membangunkan kaedah rawatan yang kekal dimonopoli dua syarikat multinasional, kata Hamidieh.

Beliau berkata kaedah itu telah diuji buat kali pertama ke atas pesakit kanser darah di Iran selepas  diluluskan Universiti Sains Perubatan Tehran. – BERNAMA


Jual ‘brownies ganja’, pelajar kolej swasta ditahan

CYBERJAYA: Dua individu ditahan termasuk seorang pelajar kolej swasta kerana disyaki terlibat dalam sindiket pengedaran dadah pada 25 dan 27 Mac lalu.

Pemangku Ketua Polis Kuala Lumpur, Datuk Yahaya Othman berkata, tangkapan dibuat Jabatan Siasatan Jenayah Narkotik lbu Pejabat Polis Kontinjen Kuala Lumpur (JSJN IPK KL) dalam dua operasi berasingan di sekitar Lembah Klang.

Menurutnya, pelajar kolej swasta berusia 19 tahun itu ditahan dalam satu serbuan di Jalan 9, Kampung Cheras Baru, Kuala Lumpur pada 25 Mac lalu.

“Sejumlah 6 kilogram (kg) kek mengandungi dadah jenis ganja dianggarkan bernilai RM21,000 berjaya dirampas.

“Suspek tidak memiliki rekod kesalahan lampau dan aktif menjalankan pengedaran kek brownies ganja sejak tiga bulan lepas.

“Punca bekalan masih dalam siasatan dan ujian saringan air kencing mendapati suspek bebas daripada sebarang jenis dadah,” katanya dalam satu kenyataan hari ini.

Tambah beliau, kes kedua pula membabitkan seorang lelaki warga Indonesia yang ditahan dalam serbuan di Subang Jaya, Selangor.

“Suspek merupakan buruh kebun dan berusia 31 tahun serta rampasan melibatkan 56kg dadah jenis ganja bernilai RM166,000 dan syabu (1kg) bernilai RM26,000.

“Dadah jenis ganja itu dijumpai di dalam bekas yang ditanam pada kedalaman 1 meter (m) di kawasan tanah terbiar dan dia berperanan untuk menjaga bekalan dadah yang ditanam itu.

“Suspek tidak memiliki rekod lampau namun didapati positif dadah jenis methamphetamine,” ujarnya.

Tegas Yahaya, kesemua suspek direman selama tujuh hari dari tarikh tangkapan di bawah Seksyen 117 Kanun Tatacara Jenayah untuk siasatan lanjut.

Author

Diyana Rahip

View all posts

View all posts


EPL: Chelsea kutip tiga mata, benam Wolves 3-0

CHELSEA tampil cemerlang di bawa era pengendali baru, Graham Potter dengan meraih kemenangan bergaya 3-0 menentang pasukan Wolves dalam perlawanan Liga Perdana Inggeris, di Stamford Bridge, malam tadi.

Chelsea mendahului perlawanan hasil tandukan penyerang, Kai Havertz melalui hantaran Mason Mount untuk mendahului 1-0 pada babak pertama perlawanan.

Gerakan permainan satu dua antara Mount dengan Christian Pulisic mencetak selaku penjaring telah menggandakan jaringan Chelsea kepada 2-0 pada minit ke 54.

Penyerang muda, Armando Broga menjaringkan gol pertamanya bersama kelab melalui rembatan kencang pada minit ke 90 untuk memastikan tiga mata penuh perlawanan menjadi milik Chelsea.

Kemenangan Chelsea pada malam tadi menjadikan yang ketiga dalam empat perlawanan di bawah kendalian Graham Potter.

Potter dilantik sebagai pengurus baru Chelsea pada awal bulan lalu menggantikan Thomas Tuchel yang dipecat Chelsea sebelum ini.

Chelsea kini menduduki tangga keempat liga dengan 16 mata berada di belakang City sebanyak tujuh mata dengan kurang satu perlawanan.

Author

Mohamad Fitri Hazim Hazam

View all posts

View all posts


Belanjawan 2024: RM12.4b peruntukan buat Sabah, Sarawak

KUALA LUMPUR: Usaha menzahirkan kesepakatan yang dicapai pemimpin dahulu dalam Perjanjian Malaysia 1963 (MA63) terus direalisasikan Kerajaan Perpaduan dalam Belanjawan 2024 Malaysia Madani, dengan sejumlah RM12.4 bilion diperuntukkan untuk pembangunan di Sabah dan Sarawak.

Perdana Menteri, Datuk Seri Anwar Ibrahim ketika membentangkan belanjawan itu di Dewan Rakyat pada Jumaat berkata, sebanyak RM6.6 bilion diperuntukkan kepada Sabah, manakala RM5.8 bilion lagi untuk Sarawak.

Jumlah itu merupakan peningkatan daripada RM6.5 bilion (Sabah) dan RM5.6 bilion (Sarawak) dalam Belanjawan 2023.

Beliau berkata, atas semangat MA63, kerajaan Persekutuan juga telah menurunkan kuasa pelaksanaan projek pembangunan di bawah nilai RM50 juta kepada agensi teknikal, di kedua-dua negeri itu bagi meningkatkan keberkesanan pelaksanaan projek-projek terlibat.

Selain itu, Kerajaan Perpaduan juga telah meningkatkan kadar pemberian khas interim untuk Sarawak dan Sabah kepada RM300 juta, berbanding RM16 juta bagi Sarawak dan RM125.6 juta bagi Sabah sebelum ini.

Kali terakhir kajian semula pemberian khas itu dibuat adalah pada 1969 (Sarawak) dan 2022 (Sabah).

Anwar berkata, Rang Undang-Undang Lembaga Hasil Dalam Negeri Malaysia (Pindaan) 2023 juga telah diluluskan di Dewan Rakyat, Rabu lepas, bagi memperuntukkan wakil kerajaan negeri Sabah yang dinamakan Ketua Menteri Sabah dan seorang wakil kerajaan negeri Sarawak yang dinamakan Premier Sarawak, selaras dengan hasil Laporan Jawatankuasa Antara Kerajaan (IGC) 1963.

“Kerajaan Persekutuan bersama-sama kerajaan negeri Sabah juga telah mencapai kesepakatan berhubung penyerahan kuasa kawal selia bekalan elektrik yang bakal berkuat kuasa pada 3 Januari 2024.

“Kendatipun kuasa kawal selia diserahkan kepada kerajaan negeri Sabah, kerajaan Persekutuan tetap akan terus membantu kerajaan negeri Sabah dalam mengukuhkan industri elektrik di Sabah melalui pemberian subsidi kepada Sabah Electricity Sdn Bhd (SESB) sehinggalah Pelan Tranformasi SESB berjaya dilaksanakan dalam tempoh tujuh tahun iaitu sehingga 2030,” katanya.

Bagi menjamin kestabilan dan mengurangkan gangguan bekalan elektrik di Sabah, khususnya di kawasan timur Sabah, Perdana Menteri berkata, kerajaan Persekutuan akan memberi sokongan kepada pelaksanaan penjanaan tenaga secara solar hidrid serta pembinaan jaringan talian penghantar elektrik di selatan Sabah.

“Kerajaan Persekutuan juga sedang berunding untuk merealisasikan penyerahan Pelabuhan Bintulu dan pengoperasian Perkhidmatan Udara Desa (RAS) kepada kerajaan negeri,” katanya.

Belanjawan 2024 merupakan belanjawan kedua yang dibentangkan Anwar sejak menjadi Perdana Menteri pada 24 November 2022.

Author

Fazleen Safina Abd Jamil

View all posts

View all posts


Teknologi nuklear amat berguna dalam kehidupan seharian – KP Agensi Nuklear

GEORGE TOWN: Keperluan teknologi nuklear sebenarnya amat berguna dalam kehidupan seharian, namun pemahaman orang ramai mengenainya masih rendah, malah ada yang hanya mengaitkan ia dengan bahan letupan sahaja, kata Ketua Pengarah Agensi Nuklear Malaysia, Dr Abdul Rahim Harun.

Beliau berkata pihaknya sentiasa menjalankan program-program kesedaran berhubung teknologi nuklear kepada masyarakat supaya orang ramai tahu bahawa teknologi ini amat berguna dan penting dalam pelbagai aspek, termasuk dalam bidang kesihatan, pertanian serta pembuatan.

“Sebagai contoh antara teknologi nuklear yang berjaya dibangunkan oleh kami dalam bidang pertanian ialah mengeluarkan varieti padi mutan IS21 yang kini digunakan lebih 30,000 petani sejak dilancarkan November tahun lepas,” katanya kepada pemberita selepas merasmikan Persidangan Antarabangsa Sinaran Tidak Mengion, di sini hari ini.

Persidangan dua hari sehingga esok itu merupakan satu platform untuk mendapatkan maklumat terkini secara terus daripada pakar-pakar dan penggubal-penggubal dasar serta standard dan sebanyak 19 kertas kerja dibentangkan.

Sementara itu Abdul Rahim berkata pihaknya berkolaborasi dengan Kementerian Pendidikan (KPM) dalam membangunkan satu silibus dari peringkat sekolah rendah sehingga pengajian tinggi yang memfokuskan aspek penggunaan teknologi nuklear bagi memberi pendedahan kepada pelajar mengenainya serta peranannya dalam kehidupan seharian.

“Setakat ini ia memang diajar di sekolah, misalnya berkenaan radiasi penggunaan nuklear dalam pelbagai bidang industri pembuatan, perubatan dan pertanian, malah kami di Agensi Nuklear turut dijadikan rujukan dalam menambah pengetahuan berhubung teknologi itu dalam silibus pengajaran dan pembelajaran peringkat tinggi.

“Cuma pada peringkat sekolah belum ada subjek spesifik mengenai nuklear dan ia merupakan tambahan kepada pengisian mata pelajaran Fizik serta silibus pengisian nuklear termasuk pendedahan secara asas untuk murid sekolah rendah,” katanya. – BERNAMA


Pemenjaraan Najib wujudkan dua naratif

KUALA LUMPUR: Implikasi pemenjaraan mantan Perdana Menteri, Datuk Seri Najib Razak mewujudkan dua naratif terhadap senario politik negara.

Penganalisis politik, Prof Dr Azmi Hassan berkata, naratif pertama adalah Najib telah diberikan segala proses keadilan daripada awal di Mahkamah Tinggi sehingga ke Mahkamah Persekutuan.

“Dalam satu naratif lagi ruang pembelaan tidak cukup, dikekang dalam mendapat keadilan sepenuh seperti untuk mendapatkan penangguhan ataupun mengemukakan bukti baru ditolak oleh Mahkamah Persekutuan.

“Dalam naratif kedua itu Najib digambarkan sebagai orang yang dianiayai dan mangsa politik, tambahan pula beliau ‘menjadi nyawa’ BN dalam setiap pilihan raya, faktor terbesar kemenangan BN sehingga mengangka,t Datuk Seri Ismail Sabri Yaacob sebagai Perdana Menteri.

“Sebagaimana semua tahu, tanpa peranan dan sokongan (SD) Najib, pastinya Tan Sri Muhyiddin juga tidak mampu merasai takhta PM sebelum Ismail Sabri.

“Sama ada Najib sedar atau tidak, beliau terbabit dalam sistem yang memusuhinya sehinggalah beliau ditumbangkan selepas apa yang mereka dapat tercapai,” katanya kepada MEDIA VARIASI.

Beliau mengulas ketika ditanya implikasi terhadap perkembangan politik tanah air, keyakinan rakyat terhadap sistem keadilan dan pentadbiran negara.

Tambah beliau, dalam kehidupan sosial orang Melayu, golongan yang dianiayai itu memberi impak yang besar.

“Jika strategi ini digunakan dengan betul maka ia boleh menguatkan akar umbi UMNO tambahan pula ia dilihat tidak mencampuri urusan Perdana Menteri.

“Berbeza dengan pengalaman era 22 bulan Pakatan Harapan yang akan diingati sebagai pencabulan sistem kehakiman skala besar apabila kes rasuah Guan Eng tidak diteruskan dan kes militan LTTE digugurkan.

“Lebih mengejutkan, bekas Peguam Negara Tommy Thomas, melalui penerbitan bukunya bertajuk My Story: Justice in the Wilderness yang telah mendedahkan wujud campur tangan politik dan Tun Dr Mahathir Mohammad ketika era PH masih meninggalkan tanda tanya ramai.

“Pada ketika ini UMNO digambarkan sebagai sebuah parti politik yang menghormati proses undang-undang kerana rakyat menilai pengalaman di bawah dua pucuk pimpinan ini.

Ketika ini isu-isu pendakwaan berprofil tinggi rasuah membabitkan Pengerusi DAP, Lim Guan Eng akan diperhatikan rapat oleh rakyat sama ada ia akan diputuskan secara adil atau sebaliknya.

“Jika keputusannya tidak memihak kepada penilaian rakyat, pasti ada suara yang mengatakan berat sebelah atau pendakwaan terpilih atau sistem sudah dicabuli,” katanya.

Author

Tun Puteh Wanti

View all posts

View all posts


Kes SRC: Permohonan Najib semak keputusan Mahkamah Persekutuan tiada merit – Pendakwaan

KUALA LUMPUR, 13 Okt (Bernama) — Pihak pendakwaan kes Datuk Seri Najib Tun Razak berhubung penyelewengan RM42 juta dana milik SRC International Sdn Bhd mendakwa bekas perdana menteri itu diberikan perbicaraan adil dan tiada pratimbangan dalam rayuan akhirnya di Mahkamah Persekutuan.

Timbalan Pendakwa Raya Mohd Ashrof Adrin Kamarul berkata permohonan semakan berhubung keputusan Mahkamah Persekutuan dipohon Najib di bawah Peraturan 137 Kaedah-Kaedah Mahkamah Persekutuan 1995 tidak mempunyai merit dan digunakan sebagai laluan untuk rayuan lanjutan serta penyalahgunaan proses mahkamah.

“Pendapat pemohon (Najib) bahawa kes ini merupakan kes yang sesuai dan sewajarnya untuk Mahkamah Persekutuan menggunakan kuasa dan bidang kuasa sedia ada di bawah Peraturan 137 adalah salah dan tidak bermerit.

“Fakta dan hal keadaan kes ini tidak membolehkan penggunaan Peraturan 137 memandangkan kes ini tidak menunjukkan hal keadaan yang luar biasa untuk semakan dilakukan kecuali bidang kuasa ini disalahgunakan sebagai laluan untuk rayuan lanjutan,” katanya dalam afidavit jawapan difailkan untuk menjawab afidavit sokongan Najib yang diikrarkan pada 6 Sept lepas.

Mohd Ashrof, yang memfailkan afidavit jawapan itu pada 7 Okt lepas, berkata bidang kuasa sedia ada pada mahkamah tidak seharusnya digunakan untuk menyemak semula keputusan Mahkamah Persekutuan berdasarkan merit sebaliknya akan menyebabkan tiada proses litigasi yang muktamad.

“Kes ini (semakan Najib) bukanlah kes luar biasa yang semakan semula boleh dibenarkan. Oleh itu permohonan semakan ini wajar ditolak oleh mahkamah,” katanya.

Mohd Ashrof berkata tiada alasan untuk pemohon terperanjat atau terkejut apabila Mahkamah Persekutuan mengesahkan sabitan dan hukuman yang dikenakan oleh Mahkamah Tinggi.

Katanya, Mahkamah Persekutuan mendapati bahawa hukuman yang dikenakan terhadap pemohon tidak berlebihan dan mengesahkan sabitan dan hukuman.

“Pihak responden (Timbalan Pendakwa Raya) juga tidak mencabar kadar hukuman dikenakan ke atas pemohon. Oleh itu, saya menyatakan bahawa tiada apa-apa tidak sah di sisi undang-undang dan bercanggah dengan Perlembagaan Persekutuan berhubung hukuman dikenakan ke atas pemohon oleh Mahkamah Persekutuan,” kata Mohd Ashrof.

Najib, 69, memfailkan permohonan bagi menyemak keputusan Mahkamah Persekutuan yang mengekalkan sabitan dan hukuman terhadapnya itu kerana menyeleweng RM42 juta dana milik SRC International.

Beliau turut memohon agar diberi kebenaran menyemak keputusan Mahkamah Persekutuan pada 23 Ogos lepas yang menolak rayuannya dan mengekalkan sabitan serta hukuman penjara 12 tahun dan denda RM210 juta, atau penjara lima tahun.

Secara alternatif, Najib memohon agar rayuan itu didengar semula oleh korum Mahkamah Persekutuan yang baharu dan terdiri sekurang-kurangnya daripada tujuh hakim.

Najib, yang kini menjalani hukuman di Penjara Kajang, juga memohon penangguhan pelaksanaan sabitan dan hukuman sementara menunggu pendengaran permohonan semakan itu.

Afidavit Najib yang difailkan bagi menyokong permohonan itu menyatakan bahawa beliau benar-benar percaya dan telah dinasihatkan oleh peguam caranya bahawa keputusan Mahkamah Persekutuan boleh disemak mengikut Peraturan 137 Kaedah-Kaedah Mahkamah Persekutuan 1995. – BERNAMA


Rais Yasin teliti tindakan terhadap pihak sebar fitnah

MELAKA: Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana Melaka, Datuk Rais Yasin sedang meneliti tindakan yang boleh diambil terhadap mana-mana pihak menyebar fitnah berkaitan dakwaan skandal seks dengan wanita membabitkan diri beliau.

Beliau yang juga Timbalan Pengerusi Badan Perhubungan UMNO Melaka tanpa menyebut tindakan akan diambilnya berkata, langkah itu sebagai mempertahankan maruah diri dan keluarga daripada terus dikaitkan dengan perkara tersebut.

“Saya anggap ini sebagai pertuduhan yang direka cipta memang betul-betul untuk menjatuhkan saya. Tetapi barang mahu (perlu) diingat, kepada sesiapa yang mereka cipta (dakwaan) ini, saya juga akan meneliti dan melihat bagaimana untuk saya mempertahankan diri saya dan mempertahankan maruah saya dan juga keluarga,” katanya kepada pemberita selepas meninjau Pasar Besar Majlis Bandaraya Melaka Bersejarah (MBMB) di Bachang di sini hari ini.

Mengulas tindakan sebuah badan bukan kerajaan (NGO) yang dikatakan akan membuat laporan kepada Suruhanjaya Pencegahan Rasuah Malaysia (SPRM) hari ini berkaitan dakwaan rasuah seks sebagaimana ditularkan dalam tangkap layar aplikasi WhatsApp itu, Rais berkata beliau sedia dipanggil pihak berkuasa terbabit selepas ini.

“Insya-Allah kalau ada siasatan oleh pihak berkuasa saya akan beri kerjasama dengan penuh kerana saya kenal diri saya. Saya tidak melakukan apa-apa seperti yang dituduh dalam perbualan WhatsApp itu,” katanya.

Sementara itu, Pengarah SPRM Melaka, Mohd Shahril Che Saad ketika dihubungi pemberita mengesahkan menerima laporan berhubung dakwaan seorang Exco kerajaan negeri itu terlibat dengan rasuah seks sebagai alasan untuk mendapatkan projek kerajaan. – BERNAMA


Harimau Malaya teruskan rentak, benam Maldives 3-0

KUALA LUMPUR: Malaysia meneruskan rentak kemenangan aksi pemanas badan menjelang saingan Piala AFF 2022, apabila membenam Maldives 3-0 pada aksi Persahabatan Antarabangsa Tier 1 di Stadium Bolasepak Kuala Lumpur, Cheras, malam tadi.

Ketua jurulatih, Kim Pan Gon melakukan rombakan besar terhadap kesebelasahan utama dengan hanya mengekalkan empat pemain ketika membelasah Kemboja 4-0 pada aksi pemanas badan pertama di Stadium Nasional Bukit Jalil, Jumaat lepas.

Malaysia sudah mula mengasak benteng Maldives seawal wisel permulaan, tetapi peluang terbaik dicipta pada minit ke-11 menerusi Darren Lok hasil lorongan Brendan Gan, yang telah dipatahkan oleh penjaga gawang Hussain Shareef.

Selepas serangan bertali arus, skuad Harimau Malaya berjaya memecahkan kebuntuan pada minit ke-24 menerusi Darren, apabila barisan pertahanan Maldives sedikit leka tanpa mengawal penyerang itu, yang menyudahkan hantaran kapten Muhammad Safawi Rasid.

Skuad Harimau Malaya yang menghuni ranking ke-146 dunia, kemudian mendapat peluang untuk menggandakan jaringan apabila pengadil Sivakorn Pu-Udom menghadiahkan sepakan percuma berdekatan kotak penalti ke atas kekasaran pemain Maldives, namun percubaan Muhammad Safawi sedikit melewati palang gol.

Bersambung babak kedua, Malaysia berjaya meningkatkan jurang menerusi jaringan Muhammad Faisal Abdul Halim pada minit ke-64, apabila pemain tengah itu berjaya melakukan larian solo untuk menewaskan Hussain di hadapan lebih 6,000 penyokong.

Jaringan itu jelas menyemarakkan semangat Muhammad Faisal, yang dikenali sebagai Mickey, apabila beliau berjaya mencipta dua percubaan menerusi gerakan tangkasnya, namun tandukan pada minit ke-68 tersasar, manakala rembatan tiga minit kemudian diselamatkan penjaga gol.

Pemain naturalisasi negara Lee Tuck, yang dibawa masuk menggantikan Muhammad Safawi, menggegarkan palang menerusi tandukan deras pada minit ke-85, sebelum melengkapkan gol ketiga skuad negara hasil hantaran Muhammad Azam Azmi Murad tiga minit kemudian.

Pan Gon dijangka mengumumkan skuad 23 pemain daripada senarai 28 sedia ada untuk menghadapi Piala AFF dalam masa terdekat.

Harimau Malaya akan memulakan kempen Kumpulan B mereka di Piala AFF dengan ke Yangon bagi bertemu Myanmar pada 21 Disember, diikuti perlawanan menentang Laos di Stadium Nasional Bukit Jalil (24 Dis), Vietnam di Hanoi (27 Dis) dan Singapura di Bukit Jalil (3 Januari). – BERNAMA


Gara-gara cantas bendera parti, duda kena penjara 12 bulan

CYBERJAYA: Gara-gara mencantas 50 batang bendera parti politik di Alor Setar, seorang lelaki berstatus duda, dijatuhkan hukuman penjara 12 bulan.

Tertuduh, Burhanuddin Hussain, 41, mengaku bersalah atas perbuatan khianat itu dan kerana gagal membayar denda RM4,500, dia terpaksa dimasukkan ke penjara.

Burhanuddin membuat pengakuan bersalah selepas pertuduhan dibacakan ke atasnya di hadapan Majistret Muhammad Zul Hilmi Latif, lapor Berita Harian pada Khamis.

Mengikut pertuduhan, dia didakwa dengan niat melakukan khianat mencantas bendera parti politik di tepi jalan Kampung Alor Parit, Jalan Bukit Raya, Pendang, di antara jam 10 pagi hingga 11.30 pagi sehingga menyebabkan kerugian RM1,600.

Kesalahan tersebut mengikut Seksyen 427 Kanun Keseksaan yang jika sabit kesalahan, boleh dihukum penjara maksimum lima tahun atau denda atau kedua-duanya sekali.

Pertuduhan dikendalikan Timbalan Pendakwa Raya Asmaa’ Zamri, manakala tertuduh diwakili peguam Yayasan Bantuan Guaman Kebangsaan, Siti Sabirah Ramli.

Dalam prosiding berkenaan, Sabirah memohon mahkamah menjatuhkan hukuman ringan memandangkan tertuduh hanya berpendapatan RM1,200 sebulan, selain perlu menyara anak perempuan berusia 17 tahun dan ibunya berusia 77 tahun.

Bagaimanapun, Asmaa’ memohon mahkamah menjatuhi hukuman setimpal ke atas tertuduh yang bekerja sebagai juruelektrik, memandangkan kes tersebut melibatkan kepentingan awam.

Mahkamah kemudian memutuskan hukuman denda RM4,500 atau penjara 12 bulan, jika tertuduh gagal membayar denda.

Tertuduh gagal membayar denda dan dihantar ke Penjara Pokok Sena bagi menjalani hukuman penjara.

Author

Diyana Rahip

View all posts

View all posts


‘DUN Pelangai kubu kuat BN, tapi PN ada peluang buat kejutan’

KUALA LUMPUR: Kubu Barisan Nasional (BN) di Dewan Undangan Negeri (DUN) Pelangai agak sukar ditembusi Perikatan Nasional (PN) pada Pilihan Raya Kecil (PRK) 7 Oktober ini.

Meskipun mengakui perkara itu, Ketua Pengarah Pilihan Raya PN, Datuk Seri Muhammad Sanusi Md Nor bagaimanapun yakin bahawa, PN masih berpeluang membuat kejutan di kerusi tersebut, berdasarkan gelombang sokongan seluruh negara terhadap gabungan itu.

“Kita memang akui Pelangai adalah kubu kuat UMNO. Sebelum ini dipegang oleh Tok Nan (bekas Menteri Besar Pahang, Tan Sri Adnan Yaakob).

“Bagaimanapun, kita yakin kebangkitan gelombang PN di seluruh negara akan melanda Pelangai. Ia tidak surut, malah semakin kuat dan tidak mustahil (untuk menang).

“Malah, Johor yang tebal juga jadi semakin nipis. Dia (Pelangai) juga punya ketebalan, tetapi tak nipis sangat, PN akan tetap mencuba,” katanya seperti dilapor Berita Harian.

Muhammad Sanusi sebelum ini melahirkan keyakinan bahawa, PN mampu menawan kerusi berkenaan ketika menghadiri program ‘Sanusi Mai Pelangai’ di Felda Kemasul Bentong, Pahang Sabtu lalu.

Katanya, sebagai ketua dalam ‘peperangan’, beliau perlu menyuntik keyakinan dalam kalangan jentera parti mengenai peluang untuk merampas DUN Pelangai daripada BN.

“Sebagai pengarah pilihan raya, saya mesti ada keyakinan. Kalau saya kata, saya pun tak tahu, orang akan jadi meloroi (tidak bersemangat). Saya sebagai ketua saya kena ada keyakinan itu, baru anak buah bekerja untuk menang,” katanya.

PRK DUN Pelangai menyaksikan pertandingan tiga penjuru antara calon BN, Datuk Amizar Abu Adam, Kasim Samat (PN) dan Haslihelmy DM Zulhasli (Bebas).

BN mengekalkan kerusi DUN Pelangai pada Pilihan Raya Umum ke-15 (PRU15), yang diadakan pada November lalu, menerusi Datuk Johari Harun yang maut dalam nahas pesawat di Bandar Elmina, Shah Alam, Selangor pada 17 Ogos lalu.

Author

Fazleen Safina Abd Jamil

View all posts

View all posts


Pesawat terhempas tidak miliki Perakam Data Penerbangan – KPN

SHAH ALAM: Pesawat Beechcraft 390 Premier 1 yang terhempas di Perumahan Elmina 8 Central Park Seksyen U16, di sini, semalam tidak memiliki Perakam Data Penerbangan (Aircraft Data Recorder), tidak seperti pesawat komersial.

Ketua Polis Negara, Tan Sri Razarudin Husain berkata, sebaliknya pesawat ringan itu hanya mempunyai kotak Perakam Data Kokpit (Cockpit Data Recorder) dan ia ditemui malam semalam.

“Pesawat ringan sebegini memang tidak ada bahan (Perakam Data Penerbangan) itu yang kita gigih cari sejak semalam. Jadi ia sudah diambil (Perakam Data Kokpit) untuk membantu siasatan lewat malam tadi.

“Kotak itu telah ditemui di lokasi spesifik bangkai pesawat terhempas itu oleh Biro Penyiasatan Kemalangan Udara kita,” katanya, dalam sidang media pagi ini di lokasi kejadian.

Beliau berkata demikian ketika diminta mengulas mengenai perkembangan terkini pencarian kotak hitam pesawat itu.

Semalam sebuah pesawat Beechcraft 390 Premier 1 yang membawa lapan penumpang termasuk dua kru terhempas di Perumahan Elmina 8 Central Park.

Dalam kejadian jam 2.48 petang itu semua yang berada dalam pesawat tersebut terkorban manakala dua orang awam iaitu seorang ‘rider’ Foodpanda dan pemandu e-hailing meninggal dunia. – MalaysiaGazette

Author

Media Variasi

View all posts

View all posts


Tiada masalah Najib dapatkan bekalan ubat sendiri – Khairy

KUALA LUMPUR: Datuk Seri Najib Tun Razak boleh membeli bekalan ubat sendiri dari sumber luar jika tidak mahu menerima ubat yang dibekalkan Kementerian Kesihatan.

Menteri Kesihatan Khairy Jamaluddin berkata perkara itu telah dimaklumkan kepada ahli keluarga bekas perdana menteri itu.

“Tetapi saya difahamkan di penjara pun memang Datuk Seri Najib bawa bekalan ubat dia sendiri. Jadi kita pun tidak ada masalah kalau dia nak bawa bekalan ubat itu dan saya difahamkan dia memang dah bawa dah ke HKL (Hospital Kuala Lumpur), dia boleh guna sahaja bekalan ubat dia,” katanya.

Beliau berkata demikian pada sidang media selepas Majlis Menandatangani Memorandum Persefahaman (MoU) antara Kementerian Kesihatan dan IHH Healthcare Malaysia di sini hari ini.

Khairy diminta mengulas laporan media yang memetik peguam Datuk Zaid Ibrahim menggesa Kementerian Kesihatan memberikan Najib ubat yang bekas perdana menteri itu selalu gunakan untuk penyakit darah tingginya.

Khairy berkata beliau telah menyemak peraturan penjara iaitu pihak penjara akan memeriksa terlebih dahulu bekalan ubat yang dibeli keluarga banduan sebelum diberikan kepada banduan terbabit.

“Dan di HKL saya maklumkan kepada pengarah, kita amalkan benda yang sama. Kalau di penjara dia boleh gunakan ubat dia, bila bekalan tu dah sampai dia gunalah, jadi tak timbul yang kita menafikan dia (pengambilan ubat yang dimahukan).

“Pada hari itu sebelum dia dibenarkan keluar wad, amalan biasa hospital kerajaan sebelum kita benarkan pesakit keluar dari wad kita akan hantar dia balik dengan bekalan ubat yang dikeluarkan farmasi hospital, jadi ubat dari farmasi hospital kami di kementerian ini ialah ubat generik,” katanya.

Semalam, Khairy memaklumkan keadaan kesihatan Najib yang dimasukkan ke HKL pada Isnin adalah stabil dan bekas perdana menteri itu akan terus menerima rawatan di hospital berkenaan.

Terdahulu Khairy berkata MoU yang ditandatangani pada majlis itu merupakan perjanjian bersejarah kerana tidak pernah dibuat dalam skala besar iaitu melibatkan 500 pesakit kanser daripada hospital kerajaan yang dipilih untuk mendapatkan rawatan di hospital swasta terlibat menggunakan fasiliti mereka.

“Ini (program berkenaan) ditaja sepenuh oleh pihak IHH dan kita tengok dulu kejayaan program ini dan sekiranya kita nak melanjutkan program ini bolehlah kita bincang kemudia,  sama ada kita bayar sedikit ataupun ada elemen tajaan dan sebagainya.

“Ini adalah langkah yang sangat-sangat berkesan untuk memperkenalkan teknologi terkini dan rawatan menggunakan teknologi terkini kepada pakar daripada kementerian dan kepada pesakit kanser yang dirawat di fasilit Kementerian Kesihatan,” katanya.

Sementara itu IHH Healthcare Berhad (IHH) melalui anak syarikat milik penuhnya Pantai Medical Centre Sdn Bhd (IHH Healthcare Malaysia) dalam kenyataan berkata MoU yang ditandatangani hari ini adalah untuk melanjutkan penjagaan dan rawatan pesakit kanser di Malaysia melalui rangkaiannya yang terdiri daripada Hospital Pantai, Hospital Gleneagles dan Pusat Perubatan Prince Court.

Menurutnya IHH Healthcare Malaysia akan menaja sepenuhnya radioterapi dan radiosurgeri untuk 500 pesakit kanser yang menjalani rawatan di hospital kerajaan, dengan pesakit yang dikenal pasti dan dirujuk oleh Kementerian Kesihatan serta pakar yang ditetapkan mereka, akan menerima rawatan di tujuh hospital IHH Healthcare Malaysia yang dilengkapi dengan teknologi terkini untuk merawat kanser. – BERNAMA


Lelaki ‘show off’ koleksi lightstick Kpop, kantoi pinjam orang punya!

CYBERJAYA: Tindakan seorang pengguna akaun TikTok, @a._.aiman yang memuat naik sebuah video memaparkan lightstick dari kebanyakan kumpulan Pop Korea atau Kpop mendapat perhatian pengguna akaun Twitter.

Menurut seorang pengguna akaun Twitter, @yuuzulth, kebanyakan lightstick yang ditunjukkan dalam video itu bukanlah kepunyaan lelaki terbabit.

“Kebanyakan bukan milik kau, pemiliknya nak balik tapi kau berani block dia, Lmao,” tulisnya.

Tweet tersebut dibanjiri dengan komen dari peminat Kpop mengatakan tindakan yang dilakukan itu adalah tidak matang.

“Kalau tak ada duit nak beli, buatlah cara tak ada duit, bukan meminjam orang punya lepastu claim sendiri punya b*d*h ke.

“Ada juga eh orang baik hati bagi pinjam. Kalau aku is a big no, mahal kot beli,” tulisnya

Pada masa sama, seorang lagi pengguna Twitter menerusi akaun @feaaaaaaaaaa_co, meluahkan ketidakpuasan hatinya selepas pemilik akaun TikTok itu bertindak untuk mendiamkan diri apabila dia meminta kembali barang tersebut.

“I kalau boleh nak bincang elok-elok dan ambil semula semua lightstick I tanpa ada kekecohan.

“As you alert kita ada perjanjian dengan semua lightstick tapi kalau masih dia nak buat perangai, aku tak akan teragak-agak buat tindakan yang lebih keras,” ujarnya.

Oleh: AIN JAPRI (Pelatih USM)

Author

Media Variasi

View all posts

View all posts


Tiga kakitangan FAM ‘berguru’ di Republik Korea

Oleh: WAHYUDIN AL-BALINGI

PERSATUAN Bolasepak Malaysia (FAM) telah menghantar tiga kakitangannya selama 10 hari ke Seoul, Republik Korea bagi menghadiri program ‘Athletic Management and Performance Training Clinic’ di sana.

Mereka terdiri daripada Ketua Unit Perubatan dan Sains Sukan FAM, Sivansvaran Suppiah; fisioterapis, Harris Zafran dan penolong jurulatih pasukan kebangsaan, Park Bobae.

Menurut kenyataan yang dimuat naik di Facebook FAM pada Jumaat, penyertaan ke program ini adalah menerusi cadangan dan rekomendasi daripada ketua jurulatih Harimau Malaya, Kim Pan Gon.

Ia sebagai dalam usaha beliau untuk memperkasakan lagi program latihan dan penyediaan pemain menjelang kem latihan pusat kebangsaan yang akan datang.

“Antara agenda program sepanjang mereka berada di Seoul itu termasuklah berkaitan dengan Athletes’ Fascial Release Technique, Joint and Nerve Mobilization Technique, Neuromuscular Rehabilitation Training, Speed & Power Enhancement Training serta Sports Science Application to Athletes’ Management yang dikendalikan oleh pensyarah dari Department of Exercise Science, Willamette University, Dr. Junggi Hong.

“Semoga ilmu yang diperoleh itu dapat memberi manfaat dalam tugasan mereka bersama pasukan-pasukan kebangsaan,” kata kenyataan itu.

Author

Media Variasi

View all posts

View all posts


UNDIAN

Antara Zahid Hamidi, Mohamad Hassan (Tok Mat) dan Ismail Sabri, sebagai calon PM dari UMNO, anda pilih yang mana?

Mohamad Hassan (Tok Mat) (65%, 15 Votes)
Ismail Sabri (30%, 7 Votes)
Zahid Hamidi (4%, 1 Votes)

Total Voters: 23

Author

Admin-MV

View all posts

View all posts


Serah kepada SPRM untuk siasat  – PM Anwar

KUALA LUMPUR: Kerajaan menyerahkan kepada Suruhanjaya Pencegahan Rasuah Malaysia (SPRM) untuk menjalankan siasatan berhubung kes pengambilan pekerja asing yang melibatkan pegawai Menteri Sumber Manusia V Sivakumar, kata Perdana Menteri, Datuk Seri Anwar Ibrahim.

Pada masa sama beliau meminta orang ramai agar tidak melakukan sebarang telahan berkaitan isu berkenaan.

“Tidak wajar beri apa-apa telahan dalam isu Menteri KSM (Kementerian Sumber Manusia) ini selain daripada beliau dipanggil untuk beri jawapan terhadap perkara yang dibangkitkan oleh SPRM.

“Kena bezakan juga siasatan atau pendakwaan… jadi siasatan itu kita serah pada SPRM… kemudian kalau tiada pendakwaan tak apa, kalau ada itu soal lain,” katanya.

Beliau berkata demikian kepada pemberita selepas menyempurnakan pelancaran Karya Agung Sayr Al-Salikin (4 Jilid) dan Hikayat Iskandar Zulkarnain di Wisma Dewan Bahasa dan Pustaka di sini hari ini.

Semalam Ketua Pesuruhjaya SPRM, Tan Sri Azam Baki mengesahkan Sivakumar hadir ke Ibu Pejabat SPRM di Putrajaya bagi memberi keterangan susulan penahanan beberapa pegawainya yang dipercayai berkaitan isu pengambilan pekerja asing.

Terdahulu baru-baru ini SPRM telah menahan dua pegawai kanan Sivakumar bagi membantu siasatan, susulan aduan yang diterima suruhanjaya itu berhubung kes membabitkan pengambilan pekerja asing.

Sementara itu, ditanya sama ada Sivakumar perlu bercuti sehingga siasatan selesai, Anwar berkata ketika ini belum ada sebarang pertuduhan terhadap menteri berkenaan.

“Siasatan, belum ada pertuduhan.. kalau siasatan, (contohnya) saya selaku Perdana Menteri kena bagi penjelasan, takkan saya nak letak jawatan,” katanya.

Anwar seterusnya berkata, Kerajaan Perpaduan pimpinannya sentiasa tegas dalam perihal berkaitan tata kelola dan membanteras rasuah.

“Dalam soal ini kita tidak peduli ia menyinggung sesiapa, sosok mana, parti mana.. itu pendirian kita,” katanya. – BERNAMA


Pempengaruh wanita maki hamun polis akhirnya ditahan

KUALA LUMPUR: Wanita yang tular membuat provokasi dan memaki hamun pihak polis dalam Bahasa Tamil selepas disaman di Jalan Tun Sambanthan, di sini, Isnin minggu lalu telah ditahan.

Bagaimanapun, suspek yang juga merupakan seorang pempengaruh dan model itu dibebaskan pada hari yang sama dengan jaminan polis, Jumaat lalu.

Ketua Polis Kuala Lumpur, Datuk Mohd. Shuhaily Mohd. Zain berkata, pihaknya menerima satu laporan polis berhubung berhubung video tular memaparkan perbuatan suspek pada pukul 9.30 pagi, Khamis lalu.

“Hasil siasatan mendapati, suspek yang berusia 38 tahun itu tidak puas hati kerana disaman dengan kesalahan menggunakan alat komunikasi dan tidak memakai tali pinggang semasa memandu.

“Suspek turut dirakam melakukan provokasi dan mengeluarkan kata-kata kesat dalam Bahasa Tamil kepada seorang anggota polis.

“Selain itu, hal yang berlaku ini dikhuatiri boleh menjatuhkan imej Polis Diraja Malaysia (PDRM),” katanya dalam kenyataan hari ini.

Susulan kejadian itu, Mohd. Shuhaily memaklumkan, suspek telah ditahan pada pukul 6.30 petang, Jumaat lalu dan dibebaskan dengan jaminan polis pada hari yang sama.

“Kes masih dalam siasatan pihak polis dan orang awam diminta tidak membuat spekulasi berhubung kejadian ini,” ujarnya lapor Kosmo.

Terdahulu, tular di media sosial video berdurasi 40 saat seorang wanita tempatan melakukan provokasi dan menjerit kata-kata kesat pada anggota polis di lokasi kejadian.

Difahamkan, wanita tersebut bertindak demikian selepas disaman kerana menggunakan alat komunikasi dan tidak memakai tali pinggang semasa memandu di Jalan Tun Sambanthan, di sini, Isnin minggu lalu.

Mengulas lanjut, Mohd. Shuhaily memaklumkan kes disiasat di bawah Seksyen 186 Kanun Keseksaan kerana menghalang penjawat awam menjalankan tugas dan Seksyen 14 Akta Kesalahan Kecil serta Seksyen 233 Akta Komunikasi dan Multimedia 1998.

Author

Media Variasi

View all posts

View all posts


Kerajaan jamin tak bersikap kuku besi kepada media

KUALA LUMPUR: Kerajaan Perpaduan memberi jaminan tidak akan bersikap kuku besi terhadap mana-mana organisasi dan pengamal media, sebagaimana yang pernah berlaku dalam pentadbiran kerajaan terdahulu.

Menurut Menteri Komunikasi dan Digital (KKD), Fahmi Fadzil, hak dan kebebasan media di bawah Kerajaan Perpaduan akan tetap dipertahankan.

“Saya beri jaminan kita tidak akan bersikap kuku besi seperti yang berlaku dalam pentadbiran-pentadbiran sebelum ini. Itu jaminan saya berikan kepada rakan-rakan media.

“Kalau dilihat, sepanjang saya berkhidmat sebagai Menteri KKD, tiada seorang pun wartawan ditahan pihak polis.

“Tidak ada satu akhbar pun yang ditutup seperti pernah berlaku sebelum ini. Sudah pasti ini adalah satu perkara yang kita akan pertahankan,” katanya seperti dilapor Utusan Online.

Beliau berkata demikian mengulas kritikan beberapa pihak terhadap tindakan Suruhanjaya Komunikasi dan Multimedia Malaysia (MCMC), yang menyekat kandungan tertentu yang disiarkan oleh portal berita dan laman dalam talian mereka.

Selain itu, Fahmi menjelaskan, beliau bersedia bertemu dengan semua pihak untuk meneliti setiap perkara yang dibangkitkan, supaya mereka faham mengapa tindakan berlandaskan undang-undang itu dilakukan.

Beliau berkata, pihaknya juga meletakkan kepercayaan kepada MCMC yang proaktif menghubungi pihak-pihak yang berkenaan bagi menyampaikan penjelasan berhubung mengapa tindakan tersebut dilakukan.

“Sudah pasti tindakan ini jauh lebih baik daripada apa yang pernah dilalui oleh rakan-rakan media sebelum ini. Semestinya, saya menggalas dalam tanggungjawab, sebagai menteri, saya turut berpegang prinsip-prinsip itu dan antara buktinya, usaha kami untuk menggubal Akta Majlis Media Malaysia yang mana diharapkan selepas terbentuk majlis tersebut, maka, isu melibatkan aspek kewartawanan saya terima kenyataan dan pandangan disampaikan

“Saya harap akan ada penambahbaikan yang dilakukan supaya kita jamin dan terus jamin serta pertahankan hak media terus bebas buat laporan, tetapi, beberapa elemen seperti fitnah atau pun maklumat yang tidak betul contoh pada PRN baru-baru ini, terdapat media yang sangat tersohor menerbitkan satu berita ada ahli politik yang ditahan polis.

“Tetapi, terbukti perkara itu palsu. Jadi, perkara-perkata seperti ini harapan saya rakan-rakan media dapat bincang untuk pastikan ia tidak berulang. Kerana dalam kita membuat laporan, penting untuk membuat laporan yang tepat,” katanya.

Author

Fazleen Safina Abd Jamil

View all posts

View all posts


Suspek pecah rumah panjat bumbung flat elak dicekup

SHAH ALAM: Cubaan seorang suspek kes pecah rumah yang tular mahu meloloskan diri dengan memanjat bumbung Flat Seksyen 20 di sini, gagal apabila dicekup pihak berkuasa semalam.

Tindakan nekad lelaki itu mencetuskan gempar kepada penduduk setempat namun berjaya ditahan pukul 12.03 tengah malam.

Ketua Polis Daerah Shah Alam, Asisten Komisioner Mohd. Iqbal Ibrahim berkata, serbuan itu dilakukan bagi membantu siasatan berhubung kes pecah rumah di sekitar daerah ini.

“Ketika serbuan lelaki itu cuba melarikan diri dengan memanjat bumbung rumah pangsa tersebut. Namun, dia berjaya ditahan bersama tiga lelaki dan seorang wanita Thailand berusia 24 hingga 37 tahun dengan bantuan pasukan Balai Bomba dan Penyelamat (BBP) Shah Alam.

“Tiada kecederaan dilaporkan dan semua suspek dibawa ke balai polis bagi tindakan lanjut,” katanya kepada pemberita, hari ini.

Jelasnya, pihaknya turut merampas pelbagai jenis barangan hasil pecah rumah selain peralatan dan dadah.

“Hasil saringan air kencing semua suspek positif dadah dan turut mempunyai rekod jenayah lampau termasuk dadah. Mereka disyaki terlibat dalam tiga kes pecah rumah di Shah Alam sejak awal tahun ini,” ujarnya.

Tambah beliau, kesemua suspek direman selama lima hari sehingga 15 November ini bagi membantu siasatan.

“Kes disiasat mengikut Seksyen 457 Kanun Keseksaan yang memperuntukkan hukuman penjara sehingga 14 tahun empat dan denda atau sebatan, jika sabit kesalahan.

“Orang ramai yang mempunyai maklumat lanjut boleh menghubungi Pegawai Penyiasat, Sarjan AG. Kaszainizan di talian 013-9780282 atau balai polis berdekatan,” katanya. – Utusan

Author

Media Variasi

View all posts

View all posts


Pemandu kepala lori maut dihempap kontena

BUTTERWORTH: Seorang pemandu prime mover, atau kepala lori, maut selepas tersepit dalam kabin jentera itu yang dihempap kontena, di kawasan terminal kontena di sini, hari ini.

Pengarah Jabatan Keselamatan dan Kesihatan Pekerjaan (JKKP) Pulau Pinang, Hairozie Asri berkata, kemalangan membabitkan lelaki tempatan berusia 41 tahun itu berlaku kira-kira 10.13 pagi ketika mangsa sedang bekerja.

“Daripada siasatan awal yang dijalankan, mendapati mangsa merupakan pemandu kepala lori salah sebuah syarikat pembekal jentera kepala lori di terminal kontena tersebut dan dia dikatakan telah membuat pusingan U ketika dalam perjalanan menghantar kontena ke kapal,” katanya dalam kenyataan, malam ini.

Katanya, kemalangan itu menyebabkan kepala mangsa tersepit dalam kabin pemandu dan disahkan meninggal dunia di tempat kejadian oleh pegawai perubatan.

Hairozie berkata, ekoran insiden tersebut, pihaknya telah mengeluarkan Notis Larangan bagi aktiviti pengendalian kepala lori di terminal itu dan siasatan lanjut akan dijalankan.

“JKKP memandang serius setiap kemalangan melibatkan pekerja mahupun orang awam, majikan mempunyai kawalan penuh ke atas sebarang aktiviti di tempat kerja dan bertanggungjawab untuk mengenal pasti terlebih dahulu bahaya-bahaya di tempat kerja, membuat penilaian risiko serta seterusnya mengadakan kawalan risiko yang berkesan sebelum pekerja menjalankan aktiviti kerja,” katanya.

Katanya, kemalangan seumpama itu boleh dielakkan jika majikan melaksanakan penaksiran dan kawalan risiko yang komprehensif mengikut kaedah Pengenalpastian Hazard, Penaksiran Risiko dan Kawalan Risiko (HIRARC).- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Proses tender semula enam projek tebatan banjir tidak terlalu lama – Ahmad Zahid

GUA MUSANG: Kerajaan tidak akan mengambil masa terlalu lama dalam proses tender semula membabitkan enam projek tebatan banjir, kata Timbalan Perdana Menteri, Datuk Seri Dr Ahmad Zahid Hamidi.

Ahmad Zahid yang juga Pengerusi Jawatankuasa Pengurusan Bencana Negara berkata, hal ini kerana kawasan projek terbabit telah dikenal pasti dan skop kerja sudah dilaksanakan.

“Pada hemat saya proses tender semula untuk enam tebatan banjir ini tidak akan mengambil masa terlalu panjang kerana dulu kita melakukan tender terpilih.

Oleh itu, untuk memastikan tender ini terus berjalan kaedah perolehan harus dilakukan secara penelitian,” katanya kepada pemberita selepas mengadakan lawatan kerja ke Kesedar di Gua Musang, hari ini.

Sebelum ini, Perdana Menteri yang juga Menteri Kewangan, Datuk Seri Anwar Ibrahim ketika membentangkan Belanjawan 2023 di Dewan Rakyat mengumumkan enam projek tebatan banjir akan ditender semula dengan segera selewat-lewatnya pada Jun tahun ini.

Projek itu melibatkan Rancangan Tebatan Banjir di Sungai Johor, Kota Tinggi, Johor dan pembinaan kolam takungan dwifungsi bagi tebatan banjir dan sumber bekalan air mentah di Sungai Rasau dan Sungai Klang, Selangor serta projek lain iaitu Pembangunan Lembangan Sungai Bersepadu Sungai Golok Fasa 3, Kelantan.

Beliau yang juga Menteri Kemajuan Desa dan Wilayah turut mengarahkan Ketua Pengarah Agensi Pengurusan Bencana Negara (NADMA) supaya menyegerakan bayaran wang ihsan kepada mangsa banjir yang layak.

“Arahan saya kepada NADMA supaya bayaran diberi sebaik mangsa banjir kembali ke rumah dan bantuan itu boleh digunakan untuk memperbaiki barangan rumah yang rosak,” katanya. – BERNAMA

Authors

View all posts

View all posts


Menang gangsa macam menang emas, hadiah untuk hari jadi ayah – Shah Firdaus

LONDON: Ibarat menang pingat emas.

Demikian reaksi pelumba berbasikal trek negara, Muhammad Shah Firdaus Sahrom selepas meraih gangsa pada acara akhir keirin lelaki pada Sukan Komanwel Birmingham 2022, di sini, pada Sabtu.

Selepas banyak kali kecundang pada peringkat akhir dalam kejohanan mahupun temasya sukan sebelum ini, Muhammad Firdaus Shah mengakui amat teruja dengan pingat pertama diraihnya pada temasya sukan berprestij itu.

Bukan itu sahaja, pelumba berusia 26 tahun itu juga mendedikasikan kejayaannya untuk bapanya, Sahrom Osman yang menyambut hari jadi pada 10 Ogos ini.

“Saya datang balik ke temasya ini untuk bangkit semula selepas tersingkir awal pada peringkat saringan di edisi lepas di Gold Coast, Australia, pada  2018.

“Walau bagaimanapun, saya sedikit kecewa tak dapat menang emas sebab dah lama kita ketandusan emas dalam acara ini,” katanya kepada Bernama di Lee Valley VeloPark, di sini.

Pelumba dari Trinidad dan Tobago, Nicholas Paul menampilkan kayuhan bertenaga untuk meraih emas manakala Jack Carlin dari Scotland pula merangkul perak dalam acara tersebut.

Kali terakhir Malaysia memenangi emas dalam acara keirin lelaki adalah pada edisi 2010 di New Delhi menerusi Josiah Ng.

Beliau pada masa sama memaklumkan pesanan yang diberikan oleh jaguh berbasikal trek negara, Datuk Mohd Azizulhasni Awang benar-benar meningkatkat motivasinya untuk melakar pencapaian membanggakan dalam kariernya.

“Sedih sikit Azizulhasni tiada di sisi sebab hubungan kami macam adik dan abang, kalau bersaing dalam acara keirin pun kami pastikan jarak tak terlalu jauh di antara satu sama lain.

“Azizulhasni beritahu kayuhan saya mantap dan saya juga pelumba kedua terpantas dalam acara itu juga, dia bagi tahu hanya ikut naluri dan kayuh dengan sepenuh hati”  tambahnya.

Mohd Azizulhasni terlepas aksi di temasya sukan empat tahun itu selepas masih lagi menjalani proses pemulihan susulan pembedahan jantung, April lepas.

Mengulas mengenai prestasi hari ini, Shah Firdaus, yang mengungguli pusingan pertama dan kedua, menjelaskan tidak dapat mengulangi pencapaian tersebut selepas sukar melepaskan diri daripada kepungan kelompok pelumba di hadapan yang menyebabkannya tidak berupaya membawa pulang emas.

Sementara itu, beliau yang akan kembali beraksi dalam acara pecut esok, berkata peluang agak sukar baginya namun berazam untuk sekurang-kurangnya mara ke akhir. – BERNAMA


Kasma Daniel raih kemenangan podium di bandar tunang

Oleh: WAHYUDIN AL-BALINGI

PELUMBA pasukan PETRONAS Sprinta Yamaha Maju Motor, Kasma Daniel Kasmayudin mengambil gelaran pelumba terpantas pusingan ketujuh bagi kategori CP150 Kejuaraan PETRONAS Malaysian Cub Prix yang berlangsung di Litar Permotoran Terengganu pada Sabtu.

Kasma menamatkan saingan dengan mencatatkan masa 16’12:434s.

“Ia adalah suatu rezeki untuk menang di bandar tunang saya. Pasukan saya agak cemerlang di Litar Terengganu. Bagi perlumbaan tadi, saya hanya mengawal kelajuan saya dan mengurangkan kesilapan.

“Ramai di antara pelumba-pelumba yang melakukan kesilapan dan saya hanya mengambil peluang tersebut untuk mara ke depan. Bagi saya, jentera saya tidaklah lebih pantas daripada yang lain tetapi saya hanya fokus dan kekalkan momentum saya,” katanya.

Ahmad Afif Amran dari pasukan PETRONAS Sprinta Yamaha – CKJ Racing mengambil tempat kedua dengan catatan masa 16’12:841s.
Tempat ketiga pula diduduki oleh Md Haziq Md Fairues dari pasukan PETRONAS Sprinta Yamaha Maju Motor dengan catatan masa 16’17:795s.

Author

Media Variasi

View all posts

View all posts


TikTok Shop tawar perkhidmatan ‘Bayar Nanti Pakai Lekas’

CYBERJAYA: Jika di platform e-dagang, Shopee ditawarkan perkhidmatan SPayLater (beli dulu bayar kemudian), aplikasi popular, TikTok turut menawarkan dikenali sebagai ‘Bayar Nanti Pakai Lekas’ (BNPL).

Menerusi pembelian di TikTok Shop, pengguna turut diberi pilihan untuk menggunakan perkhidmatan BNPL melalui Atome.

Justeru, rakyat Malaysia boleh membuat pembayaran secara ansuran dalam tempoh tiga hingga enam bulan tanpa faedah.

Untuk mendapatkan perkhidmatan tersebut, pengguna perlu memautkan akaun Atome dan TikTok terlebih dahulu.

Ciri ini sudah sedia ditawarkan dan pengenalannnya dikatakan sejajar dengan rancangan ByteDance dalam melabur berbilion dolar di Asia Tenggara dalam tempoh tiga hingga lima tahun akan datang, lapor Amanz.

Author

Diyana Rahip

View all posts

View all posts


Lebih 100 sekolah di Kelantan mohon khidmat pengiring keluarkan wang Bantuan Awal Persekolahan

KOTA BHARU: Lebih 100 sekolah di Kelantan membuat permohonan bagi mendapatkan khidmat pegawal pengiring bagi mengelakkan perkara tidak diingini berlaku ketika mengambil wang Bantuan Awal Persekolahan (BAP) di bank.

Ketua Polis Kelantan, Datuk Muhamad Zaki Harun berkata, permohonan itu dibuat oleh guru besar bagi Sekolah Kebangsaan (SK) dan pengetua Sekolah Menengah Kebangsaan (SMK) bermula minggu lepas.

“Pihak polis mengambil perhatian serius terhadap permohonan berkenaan kerana ia membabitkan sejumlah wang yang besar.

“Kita nasihatkan supaya pihak sekolah buat permohonan ini untuk menjamin keselamatan ketika mengambil wang,” katanya kepada pemberita selepas Program Engagement Kor-Sukarelawan Polis Siswa/Siswi (SUKSIS)/SISKOR/ SISPA/PALAPES Darat dan Laut Universiti Malaysia Kelantan (UMK) bersama pelajar SMK Raja Sakti, di sini hari ini.

Muhamad Zaki berkata, selain pihak sekolah, pihak lain yang memerlukan perkhidmatan pengiring untuk mengambil wang dalam jumlah yang besar juga boleh membuat permohonan berkenaan.

“Permohonan ini perlu dibuat awal bagi memudahkan pihak polis untuk membuat perancangan termasuk untuk mengelakkan waktu puncak yang akan berlakunya kesesakan jalan raya,” katanya. – BERNAMA


Hanya lima peratus tahap kesukaran silibus sekolah – Fadhlina

SHAH ALAM: Tahap kesukaran silibus pendidikan sekolah di negara ini hanya berada pada tahap lima peratus.

Menteri Pendidikan, Fadhlina Sidek berkata, ibu bapa perlu memahami bahawa soalan-soalan yang dihasilkan adalah berdasarkan aras kefahaman pelajar.

“Kita kena adil kepada pelajar yang mempunyai kemahiran yang sedikit tinggi berbanding rakan-rakan yang lain.

“Dan lima peratus itu adalah untuk atasi isu anak-anak yang mempunyai aras yang tinggi.

“Manakala, selebihnya adalah soalan-soalan yang berkisar yang mereka boleh kuasai di peringkat umur mereka. Jadi, jangan terlalu risau. Kita sedang melihat isu kurikulum ini dengan lebih serius, “ katanya ketika sidang media di Pustaka Raja Tun Uda, di sini pada Selasa.

Beliau berkata demikian selepas melancarkan Laporan Tahunan 2022 Pelan Pembangunan Pendidikan Malaysia (PPPM) 2013-2025.

Mengulas lanjut, Fadhlina berkata, Kementerian Pendidikan (KPM) akan mengadakan lebih banyak sesi libat urus (townhall) untuk membincangkan perkara membabitkan kurikulum, yang melibatkan banyak pihak.

“Jadi, apa sahaja isu yang disentuh akan dipanjangkan dan dikupas ketika sesi tersebut,” katanya.

Tambahnya, silibus pendidikan negara akan diperbaharui dalam setiap kitaran 10 tahun, manakala perubahan seterusnya adalah pada 2027.

Author

Fazleen Safina Abd Jamil

View all posts

View all posts


Keuntungan suku ketiga LG Electronics susut

SEOUL: LG Electronics Inc pada Jumaat melaporkan rekod jualan tinggi yang disokong oleh perniagaan komponen kenderaan elektrik (EV), namun pendapatan bersih pada suku ketiga mengalami penurunan besar berikutan permintaan lembap untuk elektronik pengguna di tengah-tengah kebimbangan inflasi dan kemelesetan yang tinggi.

Yonhap melaporkan syarikat teknologi Korea Selatan itu dalam makluman kawal selianya melaporkan pendapatan bersih suku ketiganya berjumlah 336.5 bilion won (AS$237.1 juta), susut 34.8 peratus berbanding tahun sebelumnya.

Pendapatan operasi bagi tempoh Julai-September sebanyak 746.6 bilion won, meningkat 25.1 peratus berbanding tahun lalu, menurut syarikat itu.

Bagaimanapun, keuntungan suku tahunan LG sebenar merosot apabila mengambil kira peruntukan penarikan balik sebanyak 480 bilion won untuk kenderaan elektrik Bolt General Motors Co pada suku yang sama tahun lalu.

Jualan meningkat 14.1 peratus kepada paras tertinggi sebanyak  21.17 trilion won, melepasi paras 20 trilion won buat kali pertama dalam sejarah syarikat, berikutan jualan mantap peralatan rumah mewah dan komponen perniagaan kenderaan elektrik (EV).

Bahagian perkakasan rumah melaporkan jualan sebanyak 7.5 trilion won, meningkat 5.8 peratus berbanding tahun lalu dengan keuntungan operasi sebanyak 228.3 bilion won, merosot tahun ke tahun disebabkan “peningkatan pelaburan pemasaran dan kos logistik yang lebih tinggi.”

Perniagaan TV LG mencatatkan kerugian operasi sebanyak 55.4 bilion won disebabkan perbelanjaan pemasaran lebih besar di tengah-tengah persaingan pasaran semakin sengit dan kos logistik yang tinggi.

Perniagaan EVnya melaporkan jualan 2.3 trilion won, meningkat 45.6 peratus berbanding setahun lalu, pendapatan suku tahunan tertinggi unit perniagaan itu. Keuntungan operasi mencecah 96.1 bilion won.

LG dalam kenyataan memaklumkan peningkatan jualan perniagaan EVnya disumbangkan oleh tindak balas proaktif syarikat terhadap “permintaan yang lebih tinggi daripada pembuat kereta hasil daripada kecekapan pengurusan rantaian bekalan.”

Perniagaan EV dijangka mencatat keuntungan tahun ini, kali pertama sejak syarikat itu memasuki pasaran pada 2013, atas permintaan yang kukuh di tengah-tengah pengurangan beransur-ansur kekurangan cip auto dan peningkatan dalam pengeluaran kereta.

Saham LG Electronics susut 0.37 peratus untuk ditutup pada 79,900 won pada Jumaat berbanding kerugian 0.89 peratus pasaran secara menyeluruh. – BERNAMA


APM mahu tambah perjawatan tetap, kontrak

KAJANG: Angkatan Pertahanan Awam (APM) merancang untuk menambah jumlah perjawatan berstatus tetap dan kontrak dalam usaha memperkukuhkan lagi pelaksanaan operasi dan organisasi.

Usaha itu sedang dibincangkan di peringkat Jabatan Perkhidmatan Awam (JPA) termasuk pemilikan aset pasukan.

Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Armizan Mohd Ali berkata, usaha APM berasaskan pertahanan berorientasikan rakyat namun masih menuntut keperluan dalam aspek kesiapsiagaan anggota bagi berdepan kemungkinan bencana bila-bila masa.

Katanya, APM masih perlu ada pegawai yang diambil melalui skim perkhidmatan kerajaan, di seluruh peringkat.

“Di seluruh peringkat, sama ada di peringkat pusat, negeri dan daerah, masih ada keperluan untuk kita mempunyai pegawai melalui skim perkhidmatan kerajaan, sama ada perjawatan tetap atau boleh dimulakan dengan perjawatan kontrak, untuk menjadi tunggak secara sepenuh masa.

“Bencana ini, hakikatnya sesuatu yang di luar jangkaan kita,” katanya pada sidang media selepas lawatan ke Ibu Pejabat APM, Sungai Merab, di sini hari ini.

Armizan berkata, tumpuan perjawatan itu bagi tujuan operasi di daerah menghadapi ancaman musuh, kecemasan dan bencana.

Armizan berkata, ketika ini APM mempunyai kekuatan kira-kira 10,500 anggota termasuk sukarelawan.

Turut diberi fokus dalam meningkatkan keupayaan dan pemilikan aset APM termasuk perolehan 100 ambulans pacuan empat roda dengan 11 unit yang sudah diserahkan tahun lalu, sebanyak 30 unit pada tahun ini untuk kegunaan di Sabah dan Sarawak manakala selebihnya pada tahun hadapan.

Author

Tun Puteh Wanti

View all posts

View all posts


Bicara tegang, Zeti minta bukti suaminya dapat wang 1MDB

KUALA LUMPUR: Bekas Gabenor Bank Negara Malaysia (BNM), Tan Sri Dr Zeti Akhtar Aziz, menuntut peguam bela Tan Sri Muhammad Shafee Abdullah yang mewakili Datuk Seri Najib Razak, mengemukakan bukti berhubung dakwaan suami dan ahli keluarganya menerima wang daripada 1Malaysia Development Berhad (1MDB).

Dalam prosiding yang sedikit tegang hari ini, Muhammad Shafee memulakan sesi soal jawab dengan bertanya kepada Zeti sama ada BNM menerima maklumat daripada unit risikan Singapura mengenai beberapa transaksi tidak menyenangkan berkaitan keluarga Zeti.

Zeti menyatakan tidak mengetahui mengenai perkara itu dan menjelaskan suaminya memiliki syarikat pengurusan aset yang menerima wang daripada pelabur di luar negara.

Perbicaraan menjadi semakin panas apabila Muhammad Shafee mengemukakan akuan bersumpah (SD) suami Zeti iaitu Datuk Dr Tawfiq Ayman yang menyatakan beliau (Tawfiq) melucutkan haknya terhadap sejumlah wang dalam syarikat Cutting Edge Industries Ltd yang perlu dipulangkan kepada 1MDB.

Pada peringkat itu, Muhammad Shafee bertanya sama ada Zeti mengetahui suami dan anaknya menerima wang daripada 1MDB melalui syarikat Cutting Edge Industries Ltd yang mana Tawfiq adalah salah seorang pemiliknya.

Zeti menjawab tidak mempunyai pengetahuan mengenai akaun syarikat berkenaan atau wang dalam akaun serta siapa pelaburnya.

Muhammad Shafee: Takkan suami atau anak tidak pernah memberitahu mengenai wang?

Zeti: Tunjukkan saya buktinya. Tunjukkan kepada saya aliran keluar wang 1MDB dalam akaun syarikat itu.

Muhammad Shafee: Bila anda berkata ahli keluarga tidak pernah menerima wang 1MDB, awak sebenarnya membuat kenyataan tanpa mengetahui mengenai SD ini?

Zeti: Ini kali pertama saya melihat SD ini dan ia tidak menyatakan suami saya menerima wang (1MDB) tetapi ia berkaitan wang yang dipulangkan kepada pihak berkuasa.

Bagaimanapun, suasana tegang itu ditenangkan oleh Hakim Datuk Collin Lawrence Sequerah yang menyatakan peguam bela boleh mengemukakan soalan tetapi mesti ada batasannya.

Zeti memaklumkan kepada mahkamah, beliau tetap dengan kenyataan yang tidak mengetahui mengenai SD itu dan Muhammad Shafee diminta hakim membangkitkan isu terbabit dalam hujahannya.

Sementara itu, pada awal sesi soal balas, Zeti memaklumkan suaminya menjalankan perniagaan pengurusan aset dengan akaun syarikat berpangkalan di Singapura.

Menurutnya, Tawfiq memaklumkan sudah membuat laporan kepada pihak berkuasa di Singapura mengenai transaksi meragukan berhubung sejumlah wang yang didepositkan ke akaun syarikat oleh satu pelabur.

Zeti berkata, suaminya menulis surat kepada institusi kewangan Singapura mengenai transaksi terbabit dan meminta pihak berkuasa memulangkan wang berkenaan kepada pelabur terbabit.

“Saya percaya, pihak pembelaan mempersoalkan mengenai wang berkenaan kerana ia sudah dipulangkan ke Malaysia,” katanya.

Ditanya peguam sama ada beliau boleh mengemukakan surat berkenaan, Zeti berkata ia berada dalam simpanan Polis Diraja Malaysia (PDRM) yang masih menjalankan siasatan. – Berita Harian

Author

Media Variasi

View all posts

View all posts


10,000 calon tidak duduki SPM sudah daftar peperiksaan ulangan

SUNGAI PETANI: Seramai 10,000 calon yang tercicir atau tidak hadir menduduki Sijil Pelajaran Malaysia (SPM) sebelum ini telah berdaftar untuk menduduki peperiksaan tersebut secara ulangan.

Menteri Pendidikan, Fadhlina Sidek berkata, berdasarkan data yang diperoleh, jumlah keseluruhan calon SPM yang keciciran ialah seramai hampir 30,000 orang seluruh negara.

Menurutnya, Kementerian Pendidikan Malaysia (KPM) melakukan intervensi dan mengenal pasti masalah yang dihadapi calon sehingga menyebabkan mereka gagal menduduki peperiksaan.

“Alhamdulillah telah dikenal pasti dan 10,000 telah daftar melalui program lanjutan tarikh pendaftaran,” katanya.

Beliau berkata demikian ketika hadir ke Program YES! Rock The School Edisi Mega Kedah 2023 di Aimst University di sini pada Ahad.

Program yang dianjurkan Kementerian Sumber Manusia dengan kerjasama KPM itu turut dihadiri Menteri Sumber Manusia, V Sivakumar.

Fadhlina berkata, pihaknya kini sedang mengenal pasti 20,000 calon lagi.

“Jadi ada lagi 20,000 yang sedang dikenal pasti isunya termasuk isu yang disebutkan…ada isu keluarga, isu pekerjaan, keluarga B40 dan sakit yang sedang diberi perhatian.

“Namun, kita ucap tahniah dan rakam penghargaan terima kasih kepada yang telah daftar kerana inilah komitmen kita di samping meningkatkan nilai kemanusiaan melalui peluang melanjutkan pelajaran,” katanya.

Sebelum ini media melaporkan saranan Perdana Menteri, Datuk Seri Anwar Ibrahim yang memandang serius terhadap laporan bahawa hampir 30,000 calon tidak menduduki SPM.

Susulan itu, beliau mengarahkan Fadhlina meneliti secara terperinci isu tersebut agar tidak berulang pada masa depan.

Atas saranan itu, KPM membuat keputusan melanjutkan tarikh pendaftaran peperiksaan SPM bagi calon persendirian bagi tahun 2023 sehingga 30 Jun lalu. – SINAR HARIAN

Authors

Media Variasi

View all posts

Diyana Rahip

View all posts

View all posts

View all posts


Isu sewa murah: TPM sahkan syarikat terima sewa bulanan murah

PUCHONG: Sebelum ini kecoh mengenai sebuah syarikat teknologi pertanian di Technology Park Malaysia (TPM) mendapat keistimewaan dengan harga sewa bulanan yang rendah.

Syarikat Boomgrow Sdn Bhd (Boomgrow) dikecualikan sewa selama sembilan bulan pertama percuma manakala bulan seterusnya dengan sewaan yang lebih murah berbanding syarikat lain.

Ketua Pegawai Eksekutif TPM, Dzuleira Abu Bakar mengesahkan perkara itu berlaku.

“Kalau tengok kandungan (artikel) itu, adalah keputusan bisnes dan kita mengikut prosedur yang sah.

“Mengenai penyewaan, perniagaan, kita mengikut proses dan proses kami telus sebab kami (Boomgrow) di bawah kementerian-kementerian (MOSTI dan MOF), proses itu memang kami patuhi.

“Maknanya, proses itu telah dilalui sehingga ke pihak lembaga pengarah, jadi tidak ada masalah sama ada isu tidak mematuhi serta langgar syarat atau operasi syarikat,” katanya.

Beliau berkata demikian ketika ditemui MEDIA VARIASI pada Majlis Pelancaran Hab Teknologi Kesihatan Sandbox Teknologi dan Inovasi Nasional (NTIS) di sini.

Turut hadir, Menteri Sains, Teknologi dan Inovasi, Datuk Seri Dr Adham Baba dan Menteri Kesihatan, Khairy Jamaluddin Abu Bakar.

Beliau bagaimanapun, tidak mengulas ketika ditanya dakwaan sama ada kadar sewaan rendah syarikat itu menjejaskan pembangunan MRANTI dan TPM.

MEDIA VARIASI sebelum ini melaporkan secara eksklusif, sebuah syarikat yang menjana jualan mencecah RM1 juta pada hujung tahun 2020 mendapat keistimewaan kadar sewaan yang rendah di TPM menjadi buah mulut warga TPM.

Syarikat terbabit dipercayai mendapat keistimewaan menyewa secara percuma pada sembilan bulan pertama kerana mempunyai hubungan dengan pegawai atasan TPM.

Difahamkan, kadar sewa sebagaimana yang dikenakan beratus syarikat lain di TPM sepatutnya akan menjana pendapatan MRANTI dan TPM di bawah MOF dan MOSTI.

Perkara itu dipercayai sudah dibawa ke pengetahuan Pejabat Menteri berkenaan dan juga Suruhanjaya Pencegahan Rasuah Malaysia (SPRM).

Boomgrow pernah beroperasi di MaGIC sebelum ditukar ke nama MRANTI.

Author

Fhatihah Zakinan

View all posts

View all posts


Hutan Bukit Semanggol terbakar

IPOH: Lebih dua hektar kawasan hutan di Bukit Semanggol, Jalan Kubu Gajah, dekat Gunung Semanggol, di sini, terbakar, petang tadi.

Penolong Pengarah Bahagian Operasi Jabatan Bomba dan Penyelamat Malaysia (JBPM) Perak, Sabarodzi Nor Ahmad berkata, pihak bomba menerima panggilan berhubung kebakaran itu pada jam 4.37 petang.

Katanya, jentera dari Balai Bomba dan Penyelamat (BBP) Bagan Serai dibantu BBP Kamunting telah dikerahkan ke lokasi kejadian.

“Ketika tiba di lokasi, api sedang marak dan merebak ke kawasan atas bukit melibatkan keluasan lebih dua hektar namun setakat ini tiada mangsa yang dilaporkan terlibat.

“Pada mulanya kita dimaklumkan kebakaran hanya melibatkan kawasan seluas 10×10 meter persegi sahaja dan pihak bomba sedang berusaha memadam kebakaran supaya ia tidak terus merebak ke kawasan lain hutan di atas Bukit Semanggol,” katanya dalam satu kenyataan.

Sabarodzi berkata, punca kebakaran masih dalam siasatan dan pihak bomba tidak menolak kemungkinan berpunca daripada aktiviti pembersihan kawasan.

Operasi memadam kebakaran masih dijalankan. – BERNAMA


Bicara kes saman 1MDB terhadap Riza Shahriz bermula 16 Okt 2024

KUALA LUMPUR: Perbicaraan kes saman 1Malaysia Development Berhad (1MDB) dan tiga subsidiarinya terhadap Riza Shahriz Abdul Aziz, anak tiri Datuk Seri Najib Tun Razak atas dakwaan salah guna dana berjumlah US$250 juta bagi membiayai penerbitan filem serta membeli hartanah, akan bermula 16 Oktober tahun depan di Mahkamah Tinggi di sini.

Tiga subsidiari 1MDB itu ialah 1MDB Energy Holdings Limited, 1MDB Energy Limited dan 1MDB Energy (Langat) Limited.

Peguam Desmond Low Zhi Jie, yang mewakili Riza Shahriz dan dua syarikatnya, Red Granite Pictures Incorporated dan Red Granite Capital Limited selaku defendan berkata perbicaraan kes saman itu ditetapkan pada 16 hingga 18, 21 hingga 25, 28 Okt hingga 1 November dan 4 Nov 2024.

“Kes saman itu akan didengar di hadapan Pesuruhjaya Kehakiman Datuk Raja Ahmad Mohzanuddin Shah Raja Mohzan,” kata peguam itu ketika dihubungi hari ini.

Menurut Low, esok ditetapkan untuk pengurusan kes saman berkenaan.

Dalam saman yang difailkan pada 7 Mei 2021, 1MDB dan tiga subsidiarinya itu mendakwa pada 2011 dan 2012, Riza Shahriz serta dua syarikatnya menerima dana kira-kira US$248 juta daripada mereka yang didakwa disalah guna apabila defendan menggunakan dana itu untuk kepentingan peribadi dan kepentingan rakan sekutu mereka, termasuk bagi membiayai penerbitan filem dan pembelian pelbagai harta tanah.

Oleh itu, plantif memohon perisytiharan bahawa Riza Shahriz bertanggungjawab atas salah guna dana itu dan penggunaan dana yang tidak adil serta memohon pembayaran balik dana yang disalahgunakan.

Riza Shahriz dan dua syarikatnya dalam pernyataan pembelaan difailkan pada 25 Okt 2021, mendakwa memperoleh pinjaman berkenaan daripada keluarga Diraja Arab Saudi atau International Petroleum Investment Company untuk menerbitkan beberapa filem di Amerika Syarikat, bukan daripada dana 1MDB.

Beliau mendakwa sukar bagi penerbit filem yang tidak dikenali untuk memperoleh pinjaman daripada bank, oleh sebab itu beliau memutuskan untuk mendapatkan pinjaman daripada individu atau syarikat. – BERNAMA